10 000 so'mdan\nпрепаратнинг бирон-бир компонентларига ўта юқори сезувчанлик;\nацетилсалицил кислотасига ёки бошқа НЯҚП га ўта юқори сезувчанлик;\n“аспиринли” бронхиал астма;\nяқинда ўтказилган шу жумладан ностероид яллиғланишга қарши воситалар билан илгари даволаниш билан боғлиқ зўрайиш босқичидаги меъда ва ўн икки бармоқ ичак яра касаллиги/ярани перфорацияси,;\nмеъда-ичакдан (ўткир ва анамнезда), цереброваскуляр ёки бошқа қон кетишлари;\nоғир буйрак етишмовчилиги (агар диализ ўтказилмаса);\nболалар ва 16 ёшгача бўлган ўсмирлар;\nАнамнезида меъда-ичак йўлларининг касалликларида, сурункали юрак етишмовчилигида, буйрак етишмовчилигида, юрак ишемик касаллигида (ЮИК), цереброваскуляр касалликларда, дислипидемия/гиперлипидемияда, қандли диабетда, периферик артерияларнинг касаллигида, кекса ёшдаги пациентларда, НЯҚП узоқ муддат қўлланганда, чекканда, тез-тез алкогол истеъмол қилинганда эҳтиёткорлик билан қўллаш керак.\nфаол модда: 7,5 мг ёки 15 мг мелоксикам;\nёрдамчи моддалар: микрокристалл целлюлоза, лактоза моногидрати, натрий цитрати, сувсиз коллоид кремний диоксиди, повидон, кросповидон, магний стеарати.\nясси цилиндрик, фаскали, сариқ рангли таблеткалар.\n15 мг дозали таблеткалар бир томонида рискасига эга.\nностероид яллиғланишга қарши препарат (НЯҚП).\nФаоллашган артритларни симптоматик қисқа муддатли даволаш.\nРевматоид артритни (сурункали полиартрит) ёки анкилозланувчи спондилоартритни симптоматик узоқ муддатли даволашда қўлланилади.\nИчга, кунига бир марта овқат қабул қилиш вақтида бир стакан сув ёки бошқа суюқлик билан қабул қилинади.\nНожўя реакциялар пайдо бўлиш эҳтимоли Мелоксикамнинг дозасини ва қабул қилиш давомийлигини ошириш оқибатида ошиши туфайли, препаратнинг энг кичик самарали суткалик дозасини энг қисқа вақт давомида буюриш тавсия этилади.\nМаксимал суткалик доза 15 мг дан ошмаслиги керак.\nФаоллашган артрозларда: суткада 7,5 мг (7,5 мг ли 1 таблетка ёки 15 мг ли ½ таблетка) дан буюрилади. Терапевтик самара бўлмаганида дозани суткада 15 мг гача ошириш мумкин (7,5 мг ли 2 таблетка ёки 15 мг ли 1 таблетка).\nРевматоид артрит, анкилозланувчи спондилоартритда: суткада 15 мг (7,5 мг ли 2 таблетка ёки 15 мг ли 1 таблетка) дан буюрилади. Терапевтик самарага қараб дозани суткада 7,5 мг гача камайтириш мумкин.\nКекса ёшдаги пациентларга ва ножўя реакцияларнинг юқори хавфи бўлган пациентларда ревматоид артрит ёки анкилозланувчи спондилоартритни узоқ муддат даволашда тавсия қилинадиган доза кунига 7,5 мг дан ошмаслиги керак.\nОғир буйрак етишмовчилиги бўлган гемодилиздаги пациентларда кундалик доза 7,5 мг дан ошмаслиги керак.\nЖигар функциясини енгил ва ўртача даражадаги чекланишлари бўлган пациентларда дозани камайтириш талаб қилинмайди.\nБолалар ва 16 ёшдан кичик ўсмирларда: мелоксикамни қўллаш мумкин эмас.\nЮрак-қон томир тизими томонидан: тахикардия, артериал қон босимини ошиши, “қизиб кетишлар” ҳисси.\nМарказий ва периферик нерв тизими томонидан: бош оғриғи, бош айланиши, қулоқларни шанғиллаши, дезориентация, онгни чалкашиши, уйқуни бузилиши, эмоционал лабиллик.\nОвқат ҳазм қилиш тизими томонидан: кўнгил айниши, қусиш, кекириш, қоринда оғриқ, диарея, қабзият, метеоризм, меъда-ичак йўллари (МИЙ) нинг эрозив-ярали шикастланиши, меъда ёки ичак перфорацияси, меъда-ичакдан қон кетиши (яширин ёки яққол), “жигар ферментлари” фаоллигини ошиши, гипербилирубинемия, гепатит, колит, стоматит, оғизни қуриши, эзофагит.\nНафас тизими томонидан: бронхиал астма хуружлари, йўтал.\nСийдик-жинсий тизими томонидан: шишлар, интерстициал нефрит, буйрак медулляр некрози, протеинурия, гематурия, буйрак етишмовчилиги, гиперкреатинемия ва/ёки қон зардобида мочевинани ошиши.\nКўз аъзолари: конъюнктивит, кўришни ноаниқлиги.\nАллергик реакциялар: анафилактоид реакциялар (шу жумладан анафилактик шок), лаблар ва тилни шиши, аллергик васкулит.\nҚон яратиш тизими томонидан: анемия, лейкопения, тромбоцитопения.\nДерматологик реакциялар: қичишиш, тери тошмаси, эшакеми, кўп шаклли экссудатив эритема (шу жумладан Стивенс-Джонсон синдроми), токсик эпидермал некролиз (Лайелл синдроми), юқори фотосезувчанлик.\nБошқа ностероид яллиғланишга қарши воситалари (шу жумладан салицилатлар) ва кортикостероидлар билан бир вақтда қўлланганда меъда-ичак йўлларида эрозив-ярали шикастланишлар ва қон кетишларни пайдо бўлиш хавфи ошади.\nГипотензив препаратлар (бета-блокаторлар, диуретиклар, ААФ ингибиторлари) билан бир вақтда қўлланганда гипотензив препаратларнинг самарадорлиги камайиши мумкин.\nЛитий препаратлари билан бир вақтда қўлланганда плазмада литийнинг даражаси ошиши мумкин (қонда литийни концентрациясини назорат қилиш тавсия қилинади).\nМетотрексат (ҳафтада 15 мг дан юқори дозада) билан бир вақтда қўлланганда метотрексатнинг гематотоксик таъсири кучаяди (умумий қон таҳлилини вақти-вақти билан назорат қилиш керак).\nДиуретиклар ва циклоспорин билан бир вақтда қўлланганда дегидратацияси бўлган пациентларда ўткир буйрак етишмовчилигини ривожланишининг потенциал хавфи мавжуд.\nБачадон ички контрацептив воситалари билан бир вақтда қўлланганда бачадон ички контрацептив воситаларининг самародорлигини камайиши мумкин.\nАнтикоагулянтлар (гепарин, тилопидин, варфарин), шунингдек жумладан тромболитик препаратлар билан бир вақтда қўлланганда қон кетишларни ривожланиш хавфи ошади (қон ивиш кўрсаткичларини вақти-вақти билан назорат қилиш керак).\nАнамнезида меъда ва ўн икки бармоқ ичак яра касаллиги бўлган пациентларда, шунингдек антикоагуляцион даво қабул қилаётган пациентларда меъда-ичак йўлларининг эрозив-ярали касалликларини пайдо бўлиш хавфи юқоридир. Ярали шикастланишлар пайдо бўлганида дори воситасини қабул қилишни тўхтатиш лозим.\nКекса ёшдаги пациентларда, қон айланишини етишмовчилиги билан кечувчи сурункали юрак етишмовчилиги бўлган пациентларда, диуретик воситаларни, ангиотензин айланувчи фермент (ААФ) ингибитори ва ангиотензин рецепторлари блокаторларини қабул қилаётган пациентларда, жигар циррози бўлган пациентларда, шунингдек жарроҳлик аралашувларини натижасидаги гиповолемия аниқланган пациентларда препаратни қўлланганда суюқликни етарли миқдорда тушишини таъминлаш лозим ва эҳтиёткорликка риоя қилиш ва буйрак функцияси кўрсаткичларини назорат қилиш лозим.\nБуйрак етишмовчилиги бўлган пациентларда агар креатинин клиренси минутига 25 мл дан юқори бўлса, дозага тузатиш киритиш талаб қилинмайди. Диализдаги пациентлар учун доза суткада 7,5 мг дан ошмаслиги керак.\nАгар даволаш жараёнида аллергик реакциялар (қичишиш, тери тошмаси, эшакеми, фотосенсибилизация) пайдо бўлган бўлса, препаратни қабул қилишни тўхташиш масаласи юзасидан шифокорга мурожаат қилиш лозим.\nДори воситаси лактоза сақлайди, шунинг учун камдан-кам учрайдиган наслий галактозани ўзлаштираолмаслик, Lapp-лактаза танқислиги ёки глюкоза/галактозани сўрилишини бузилиши бўлган пациентлар бу дори воситасини қабул қилмасликлари керак.\nАнамнезида гипертонияси енгилдан декомпенсацияланган даражасигача ва/ёки юрак етишмовчилиги бўлган пациентларга мувофиқ назорат ва шифокор маслаҳати талаб қилинади, чунки мелоксикамни диуретиклар билан бирга қўллаш натрий, калий ва сувни ушланиб қолишига олиб келиши, шунингдек сийдик ҳайдовчи воситаларни натрийуретик таъсирини камайтириши мумкин. Бунинг натижасида бунга мойил пациентларда юрак етишмовчилиги ёки гипертензия белгилари кучайиши мумкин. Шунинг учун мелоксикамни қабул қилишдан олдин артериал босимни назорат қилиш керак.\nМелоксикам бошқа НЯҚП каби, ўлимга олиб келиши мумкин бўлган жиддий юрак-қон томир тромбозлари, миокард инфаркти, стенокардия хуружларини ривожланиш хавфини ошириши мумкин. Бундай хавф, юқори дозаларни қўллаганда ва узоқ вақт даволанганда, шунингдек анамнезида юқорида кўрсатилган касалликлар бўлган ва бундай касалликларга (гиперлипидемия, қандли диабет, чеқиш) мойилиги бўлган пациентларда ошади.\nТекширилмаган юқори артериал қон босими, юрак етишмовчилиги, мавжуд ЮИК, периферик артериал касаллиги ва/ёки цереброваскуляр касаллиги бўлган пациентларда фойда/хавф нисбатини синчков баҳолангандан кейин мелоксикамни буюриш ҳақида қарор қабул қилиш лозим.\nҲомиладор бўлишни ҳоҳлаган аёлларга мелоксикамни қўллаш тавсия қилинмайди чунки препарат фертилликка таъсир қилиши мумкин. Аёлларда уруғланиш қобилиятини бузилишида ёки бепуштлик юзасидан текширувлар ўтказилганда мелоксикамни бекор қилиш тўғрисидаги масалани кўриб чиқиш лозим.\nМелоксикамни ҳомиладорлик ва лактация (эмизиш) даврида қўллаш мумкин эмас.\nСиптомлари: таърифланган ножўя самаралар кучайиши мумкин.\nДаволаш: специфик антидот йўқ. Меъдани ювиш, фаоллаштирилган кўмирни қабул қилиш (яқин соатлар ичида), симптоматик даволашни ўтқазиш лозим. Холестирамин препаратни организмдан чиқарилишини тезлаштиради.\n10 таблеткадан контур уяли ўрамда, ўрамда №10х2, №10х3.\nЁруғликдан ва намликдан ҳимояланган жойда, 25ºС юқори бўлмаган ҳароратда.


Молиявий инқироздан сўнг охири 11 йилда биринчи марта авиакомпаниялар йўловчилар оқими тушиб кетиши билан боғлиқ муаммога дуч келиши мумкин. Умумий йўқотилган даромад қарийб 30 млрд. долларни ташкил этмоқда, деб ёзади Форбес Руссиа Халқаро ҳаво транспорти уюшмаси(ИАТА) маълумотларига таяниб.\nБундай ҳолат авиакомпанияларнинг соф фойдасига қандай таъсир этиши ҳақида гапиришга ҳали эрта, дейилади ИАТА маълумотида.\nТеглар: авиакомпания коронавирус


Sinopec собиқ раҳбари порахўрлик сабабли коммунистик партиядан четлатилди\n11:02 / 18.09.2015\nХитойнинг Sinopec миллий нефт-кимё корпорацияси собиқ бош директори Ван Тяньпу Хитой Коммунистик партияси(ХКП)дан четлатилди. Бу ҳақда жума, 18 сентябрь куни ХКПнинг интизомий назорат марказий комиссияси маълум қилди.\n“Ван Тяньпу жиддий тартиб ва қонунларни бузганлик, хизмат вазифасини суиистеъмол қилганлик ва давлат мулкларида ўз мақсадлари учун ноқонуний фойдаланганликда гумон қилинмоқда”, – дейилади эълон қилинган ҳужжатда.\nЯқин кунларда унинг иши юзасидан ҳужжатлар ҳуқуқни муҳофаза қилиш органларига тақдим этилади.\n2015 йил март ойида худди шу каби тергов иши CNPC Хитой миллий нефть-газ корпорацияси бош директори Ляо Юнъюанга нисбатан ҳам олиб борилган эди.\nSinopec Хитойдаги уч нефть гигантидан бири саналади. 2014 йилда корпорация 43,78 миллион тонна нефть ва 20 миллиард куб метр табиий газ қазиб олиб, ўз кўрсаткичлари бўйича CNPCдангина ортда қолган эди.\nЎзбекистоннинг тўқимачилик соҳаси вакиллари «Istanbul Yarn Fair 2018» XV Халқаро тўқимачилик кўргазмасида қатнашишади\nТуркия Африндаги ҳарбий амалиётнинг биринчи босқичини якунлади


Ижтимоий тармоқларда тарқалган Тўрткўл туманида содир бўлган ҳолат юзасидан маълумот.\n19 Август 2020 йил 589\nКуни кеча ижтимоий тармоқларда “Тўрткўлда милиция бўлимида комага тушган йигит вафот этди” сарвлавҳа остида тарқалган мақолада келтирилган важлар ҳақиқатга умуман тўғри келмаслиги аниқланди.\nҲолатга аниқлик киритадиган бўлсак, жорий йилнинг 26 июлда соат тахминан 16:30ларда Тўрткўл тумани ИИБ навбатчилик қисмига Тўрткўл тумани “Янгиобод” маҳалла фуқаролар йиғинидаги хонадонлар бирида жанжал бўлаётган хақида хабар берилган.\nКелиб тушган хабарга кўра ҳудудий профилактика инспектори лейтенант М.Джуманиязов, шериги профилактика инспектори лейтенант М.Жаббарбергенов билан бирга воқеа жойига етиб боришган. Шу ерда яшовчи фуқаро С.И. маст ҳолда оила тинчлигини бузаётганлиги, баданида тан жароҳатлари борлиги аниқланиб, беморга тез тиббий ёрдам кўрсатиш мақсадида туман тиббиёт бирлашмасига олиб борилган ва мутаҳассислар томонидан тиббий кўрикдан ўтказилган. Бирламчи ташхисга кўра фуқаро И.С. мастлик ҳолатида эканлиги, иккала оёғининг пастки қисмида тирналган, юз қисмида шилинган жароҳатлари мавжудлиги қайд этилган. Шундан сўнг, ҳолатни расмийлаштириш мақсадида И.С., профилактика инспекторининг хизмат хонасига олиб келиниб, тегишли ҳужжатлар расмийлаштирилаётган вақтда, фуқаро И.С. тоби қочганлигини маълум қилган. Тезкорлик билан чақиртирилган тез тиббий ёрдам ходимлари фуқаро И.С.нинг қон босими юқори бўлганлиги сабабли, унинг турмуш ўртоғи Ч.Х.нинг кузатуви остида тиббий муолажа кўрсатиш учун туман тиббиёт бирлашмасига олиб кетишган. Тиббиёт бирлашмаси ходимлари томонидан фуқаро И.С. тиббий кўрикдан ўтказилиб, шу куни соат тахминан 18:30ларда уйига жавоб берилган.\nЭртаси куни, яъни 27 июль куни эрталаб фуқаро И.С. хушига келмаганлиги сабабли унинг оила аъзолари томонидан туман тиббиёт бирлашмасига олиб борилган ва ҳолат ҳақида туман ички ишлар бўлимига хабар берилган.\nҲозирда мазкур ҳолат бўйича Тўрткўл тумани прокуратураси томонидан суриштирув ишлари олиб борилмоқда.\nШу ўринда ижтимоий тармоқ юритувчи ва фойдаланувчиларидан барча келиб тушаётган маълумотларни ҳаққонийлигини текшириб, сўнг жамоатчиликка етказишингизни, ёлғон маълумотларни тарқатмасликларини сўраб қоламиз.


Шоҳруххон: Тўйимни кутиб яшаяпман » Скачать музыку бесплатно новинки музыки 2016-2017\nКомментариев: 0 Просмотров: 909 Дата: 6-05-2015, 23:55 Оилали деган мақомга эришиш бахтини туйишни истаётган хонанда Шоҳруххон ўй ва кечинмалари билан ўртоқлашди. Бу ҳақда «Суғдиёна» газетасига асосланиб Daryo.uz хабар бермоқда.Хонанда ўзининг тўйи бўладиган кунни кутиб яшаётганини маълум қилди: «Чиройли оилам, болаларим бўлишини истайман. Уларни инсофли инсонлар қилиб тарбиялашни, бирга маза қилиб ўйнашни хоҳлаяпман. Менимча, бунинг фурсати етди».Шоҳруххон маҳзун кўзлари қачон кулишини ҳам таъкидлаб ўтди: «Дўстларим, яқинларим даврасида доим кулиб юраман. Охирги пайтлари болаларни кўрганимда, кўзларим бошқача чақнаяпти. Фарзандларимни қўлимга олганимда, бошқача порлай бошласа керак».


Тезак ёқилган хонадонда икки аёл ва бир ёшли бола заҳарланди\nТезак ёқилган хонадонда икки аёл ва...\n24.11.2018 12:49 0 376\nЖорий йилнинг 22 ноябрга ўтар кечаси Қашқадарё вилоятининг Деҳқонобод туманида яшовчи С.Ш. (исмли аёл) уйида исиниш мақсадида тезак ёқади. Ундан сизиб чиққан ис газидан ўзи, бирга яшовчи бир ёшли ўғли ҳамда бирга яшовчи овсини заҳарланиб, касалхонага ётқизилганлар.\nЎзбекистон Республикаси ИИВ Жамоатчилик ва оммавий ахборот воситалари билан алоқалар бошқармаси хабар беришича, ҳодиса юзасидан суриштирув олиб борилмоқда.\nҚашқадарё ис гази тезак


Ўзбекистонда газ камайгани кўмирга талабни оширмоқда\nЎзбекистон Ўзбекистонда газ камайгани кўмирга талабни оширмоқда март 13, 2013\n“Ўзбеккўмир” очиқ ҳиссадорлик жамияти Тошкент вилоятидаги Ангрен кўмир конида ишлаб чиқариш ҳажмини кўпайтириш лойиҳаларига 325 миллион доллар сармоя ётқизмоқчи. Ўзбекистонда газ ишлаб чиқариш 11,6 фоизга камайгани сабабли ички бозорда кўмирга талаб ошиб бораётгани айтилмоқда.\n“Ўзбеккўмир” очиқ ҳиссадорлик жамияти расмийси Озодлик билан суҳбатда 325 миллион АҚШ доллари миқдоридаги сармоя кўмир ишлаб чиқариш ҳажмини кўпайтиришга қаратилган қатор лойиҳаларга сарфланиши кўзда тутилганини айтди.\n- Кўмир саноатини ривожлантириш бўйича янги конларни очишда, янги ишлаб чиқариш лойиҳаларига, заводларимиз бор, уларни модернизациясига, шуларга сарфланади, деди ўз исмини айтмасликни сўраган “Ўзбеккўмир” расмийси.\nУнга кўра, ҳозир Ўзбекистонда йилига 5,5 миллион тонна кўмир қазиб олинмоқда. Келаси йил кўмир қазиб чиқариш ҳажмини 6,4 миллион тоннага етказиш режаланган.\n- Заҳирамиз етарли, кўмиримиз етарли. Бутун халқ хўжалигини ўзимиз тўлиқ таъминлаймиз. Давлатимиз мустақил бўлганидан бери четдан кўмир олганимиз йўқ. Бутун Республикани ўзимиз кўмир билан таъминлаяпмиз ва таъминлаймиз, деди “Ўзбеккўмир” расмийси.\n"Новый век" газетаси маълумотига кўра, 2012 йилда Ўзбекистонда газ қазиб чиқариш ҳажми 2011 йилга нисбатан 11,6 фоизга камайган.\nUzmetronom мустақил Интернет газетасига кўра, газ танқислиги боис яқин йилларда аҳолининг кўмирга бўлган эҳтиёжи 2,4 миллион тоннага етиши мумкин.\nАнгренлик ҳуқуқ фаоли Дмитрий Тихонов Озодлик билан суҳбатда ҳозир Ангрендаги кўмир конини реконструкция қилишнинг биринчи босқичи тугаб, иккинчи босқичи бошланаётганини айтди.\nУнга кўра, кўмир конга замонавий техника ва ускуналар олиб келингани, ишлаб чиқариш ҳажмининг ортаётгани шаҳар аҳолиси ҳаётини яхшилашга деярли таъсир қилмаган.\nТихонов “Ўзбеккўмир” ширкати Республикада кўмир қазиб чиқаришни кўпайтиришга жиддий эътибор қаратаётганини Ўзбекистонда газ қазиб чиқариш камайгани ва хорижга газ экспорт қилиши билан боғлиқ деган фикр билдирди.\n- Аҳоли аста-секин кўмирдан фойдаланишга ўтказилмоқда. Гап шундаки, Ўзбекистон йирик газ экспортчиларидан бири. Афтидан газ экспорти кўпаймоқда. Шунинг учун аҳолини кўмирга ўтказишга қарор қилишган. Хусусан, Янги Ангрен ГРЭС сида иккита ёки учта қозон газда ишларди. Улар ҳам кўмирга ўтказиляпти. Кўмирга талаб ортганини шундай изоҳлаш мумкин, дейди Дмитрий Тихонов.\n“Ўзбекнефтегаз” миллий холдинг компанияси ва Хитойнинг миллий нефтгаз компанияси (CNPC) 2010 йил июнида Ўзбекистондан йилига 10 миллиард куб метр газни дунё бозори нархида сотиб олиш ҳақида шартнома имзолаган эди.\nЎтган йил 1 апрелидан бошлаб Ўзбекистон Хитойга газ экспорт қила бошлаган.\nSizdanTelegram "Вазирликка шикоят қилганим учун милициянинг туҳматига қолдимми?" (ВИДЕО)\n"Навоийда бензин муаммоси қачон ҳал бўлади?"\nКўрмай қолган бўлсангиз Президент янги ўқув йилида контракт тўловини оширмасликни буюрди\nЎзбек муҳожирининг фаррошликдан тадбиркорликгача босиб ўтган йўли


Ижтимоий тармоқларда тарқалган жавоблар варақалари, тест топшириқлари юзасидан баёнот берилди - Халқ сўзи\n12:03 06 Сентябр 2020 Жамият\n"2020-2021-ўқув йили учун олий таълим муассасаларининг бакалавриат таълим йўналишларига кириш тест синовлари ўтган йиллардагига нисбатан ўзгача шароит ва вазиятда ўтказилмоқда. Ҳукумат қарорлари, жумладан, давлатимиз раҳбари ҳузурида ўтказилган йиғилишларда берилган кириш имтиҳонларини соддалаштиришга оид топшириқлар асосида яратилган шарт-шароитлар бугунги карантин чекловлари талабларига жавоб беради.\nАлоҳида қайд этиш керакки, тест синовларининг адолатли ва шаффоф ўтишида жамоатчиликнинг ўрни, ёрдами, эътибори жуда катта бўлмоқда. Тест синовларини ўтказишдек катта жараёнга бефарқ эмасликлари, билдираётган фикр-мулоҳазалари, маслаҳатлари юзага келаётган камчиликларни бартараф этишда катта ёрдам бермоқда. Бунинг учун Давлат тест маркази халқимиздан миннатдор эканлигини эслатиб ўтади.\nБироқ жараён қанчалик кўтаринки руҳда бошланмасин, баъзи камчилик ва қонунбузарликлар ҳам кўриниб бормоқда. Бугунги кунда тест синови жараёни юртимизда биринчи даражали воқеа бўлаётганлигидан барча турдаги давлат, нодавлат оммавий ахборот воситалари бор эътиборини ушбу жараёнга қаратган. Шундан бўлса керак, баъзи ОАВ вакиллари маълумотларни одатдагидек ҳолатларни бир томонлама ёритмоқдалар. Тўғри, баъзи ҳолатлар ҳам борки, абитуриентларнинг тартиббузарликлари билан боғлиқ эмас. Шулардан келиб чиққан ҳолда маълум қиламизки, жамоатчилик эътибори туфайли, юзага келаётган ҳамда кўпчиликда салбий қараш уйғотаётган барча ҳолатлар ўрганиб чиқилди ва чиқилмоқда. Бугунги маълумотларимиз Давлат тест маркази томонидан дахлдор ташкилотлар ҳамкорлигида ўтказилган ўрганиш жараёнида аниқланган фактлар асосида тайёрланди.\n1. Ижтимоий тармоқларда расмлари эълон қилинган тест топшириқлари китоблари.\n2-сентябрь ва 3-сентябрь кунлари ўтказилган тест синови жараёнларида тест топшириқларининг расмга олинганлиги ва интернет нашрларида эълон қилинганлик ҳолатлари бўйича текширув ўтказилди. Текширув давомида расми кўрсатилган тест топшириқлари китоблари жорий ўқув йилига тегишли эканлиги ва ушбу саволлар китоблари компьютер тақсимотига кўра, 2-сентябрь куни Фарғона вилояти, 4-сектор (Марғилон шаҳри)да 1-сменада тест топшириши белгиланган 159-гуруҳга ҳамда 3-сентябрь куни Андижон вилояти, 6-сектор, 1-сменада тест топширилиш белгиланган 125-гуруҳ ва шу куни Хоразм вилояти, 1-сектор, 1-сменада тест топширилиш белгиланган 26-гуруҳга юборилганлиги маълум бўлди. Шунингдек, тезкор ҳаракат асосида ҳолатни амалга оширган абитуриентларнинг барчаси аниқланган ва уларнинг уч нафари жараён давомида, бир нафари жараёндан кейин четлатилган.\n2. Ижтимоий тармоқларда расмлари эълон қилинган жавоблар варақалари.\nАмалдаги тартибга кўра тест синовлари натижалари у топширилган куннинг эртасига эълон қилиниши лозим. Бундай тезкорлик учун катта ҳажмдаги ишлар амалга оширилади. Бошқа бирорта давлатда бундай йўл тутилмайди. Умуман хорижий мамлакатларда 4 кундан 30 кунгача бўлган муддатда натижаларни эълон қилиш амалиёти мавжуд.\nАввалги йилда тажрибадан ўтган тест натижаларини тезкор эълон қилиш амалиёти ўзини тўла оқлаганлиги боис, бу йил ҳам қўлланилмоқда. Ўтказилган уч кунлик тест синови натижалари шу тариқа Давлат тест марказининг расмий веб-сайтида эълон қилинди. Жорий йилда ҳам тест синовлари натижалари эълон қилингандан кейин абитуриентларнинг шахсий кабинетида ўзи томонидан тўлдирилган жавоблар варақалари расмлари қўйилди. Ушбу жавоблар варақалари расмларида абитуриентларнинг фамилияси, исми ва шарифи, қайси рақамли тест топшириқлари китоби берилганлиги, ўзлари бўяган доирачалар асосида тўғри ва нотўғри берилган жавоблар, балл миқдори кўрсатилади. Энди ижтимоий тармоқларда кўп муҳокама қилинаётган ҳолатлар бўйича изоҳ бериб ўтсак.\nБўялмаган ёки барча муқобил жавоб доирачалари бўялган бўлсада, балл берилган:\nУшбу ҳолатда ҳеч қандай қонун бузилиши аниқланмади. Бунда абитуриент томонидан расмда кўриниб турган саволларга нисбатан эътироз билдирилган ва унга мос доирача бўялмасдан қолдирилган. Эътирозни ўрганиш натижасида абитуриентнинг эътирози асосли топилиб, унга балл берилган. Таъкидлаш керакки, шундан сўнг эътирозли деб топилган шу савол қайси тест топшириқлари китобларида тушган бўлса, барчасига балл берилган. Тегишли доирача бўялмаган ёки ўша саволнинг барча доирачалари бўялган бўлса ҳам.\n3. Барча жавоблари тўғри кўрсатилган жавоблар варақаси бўйича.\nТест синови топшириш жараёнида саволларга тўлиқ жавоб бериш ёки аксинча бўлиши абитуриентнинг билими, тайёргарлик даражасига боғлиқ. Ушбу ҳолатга Давлат тест марказининг боғлиқлик жойи йўқ. Шундай бўлса ҳам, салбий қараш туфайли, унга боғлиқ жараённи видеокузатув асосида аниқлаш мумкин.\n4. Жавоблар варақасида абитуриентнинг фамилияси, исми ва шарифи мос келмаганлик бўйича.\n5. Назоратчининг абитуриентга ёрдами бўйича.\nРасмда кўрсатилган ва ижтимоий тармоқларда тарқалган ушбу ҳолат текширилганда ҳақиқатан ҳам бугун (5-сентябрь) Тошкент шаҳрида жойлашган Миллий боғда, 1-сменада ўтказилган тест синовларида юз берганлиги етарли далил-исботлар билан аниқланди. Ушбу жараёнга дахлдор барча шахслар аниқланди ва чора кўрилиши учун тегишли ташкилотга тақдим этилган.\nҚайд этишимиз керакки, ўз навбатида кўрсатиб ўтилган салбий ҳолатларнинг юз берганлиги адолатпарвар юртимиз учун нохуш ҳолатдир. Шундай экан, барча назоратчилар, абитуриентлар ва жараён иштирокчиларини амалдаги тартиб-қоидаларга тўла риоя этишга ҳамда қоидабузарликларга бефарқ бўлмаслик, аксинча, бундай ҳолатларга гувоҳ бўлганда тегишли масъулларни ёки тегишли ҳуқуқни муҳофаза қилиш ташкилоларининг вакилларини хабардор қилишга чақирамиз.\nМамлакатимиз келажагининг порлоқ бўлишида, бошқа соҳалар каби таълимни юксак даражада такомиллаштиришда фаол, билимли, юқори салоҳиятга эга ёшларни саралашда одил бўлишларини сўраймиз", дейилади хабарда.


Ғайбуллоҳ ас-Салом. Олтин тувак кимга керак? (1990) - www.ziyouz.uz\nБош саҳифа МатбуотҚайта қуриш даври матбуотиҒайбуллоҳ ас-Салом. Олтин тувак кимга керак? (1990)\nПахта ва бошқа экин майдонлари оқилона ва жўяли бир тарзда қайта кўриб чиқилмаса, пахтанинг нарх-навоси унга сарфланаётган меҳнат ва жаҳон бозори билан мослаштирилмаса, қишлоқ аҳлининг аҳволи кескин яхшиланмаса (менинг тасаввуримда Ўзбекистонимиз даставвал сахий, валломат бободеҳкон тимсолида гавдаланади!), даромад буромадни тақозо этмайдиган бўлса, давлат тилига ғамхўрлик мунтазам ошиб бормаса, табиат, аждодлар ва авлодлар, тарих ва истиқболга дахлдор ғоят чигаллашиб ва чуқурлашиб кетган муаммоларни ҳал қилмасак, оғизда бошқа гапларни айтиб, амалда бўлак ишларни қилишда давом этсак, бундай олганда нимани «қайта қурамиз» ўзи?\nЖудаям шаккок бўлмайлик. Тўғри, катта ишлар ҳам қилинди. Мамлакат миқёсини олсак: совет қўшинларининг Афғонистон еридан чиқарилиши, касофат ароқнинг жиловланиши, демократия ва ошкоралик, кейинги вақтгача хаспўшлаб келинган шахсга қуллуқ қилишнинг оқибатлари-ю, мудҳиш фожиалари очиб ташлангани, миллий жумҳуриятларда давлат тили масаласи тубжой аҳолининг раъйига қараб ҳал этила бошлагани… Буларнинг ҳаммаси, ҳеч муболағасиз, жаҳоншумул ишлар. Шунинг учун ҳам бутун дунё бизга қараб турибди. Ўзимиз ҳам дунёга қарашни ўрганмоқдамиз.\nҲозиргача ўзимиз яратган дунёга ўз дунёқарашимиз билан қараб келдик. Энди билсак, биз билган дунёдан бўлак дунё ҳам бор экан.\nАйрим адашишлар, бўрттиришлар, қинғирликларни ҳисобга олмаганда, жумҳуриятимизда ҳам, хусусан кейинги йилларда бирмунча ишлар қилинаётганидан кўз юмиб бўлмайди.\nАммо мол ишлаб чиқариш, давлат тарҳи (плани), сифат, нарх-наво сингари ҳаётий муҳим масалаларда ҳали чалкашликлар кўп.\nОврупонинг бурчак-бурчакларигача чирмашиб, тармоқланиб кетган газимиз, бутун Менделеев жадвалини тўлдирадиган маъданларимиз ва бўлак табиий бойликларимизни қўя турганимизда ҳам, оқилона нарх-наво тайин қилинса, биргина қишлок хўжалик маҳсулотлари, пахта билан пилланинг ўзиёқ жумҳуриятни бемалол боқа олади. (Етиштирилаётган хом ашёга, ниҳоят, «ҳийлаи шаръий» қилмасдан ҳақ тўлаш вақти етди-ёв.)\nАммо мен «ўзим бўлай»чиликка даъват этмоқчи эмасман. Тўғри, табиат халқимизни сахийлик билан сарафроз этган. Мушфиқ одамларимиз кунни тунга улаб оғир меҳнат қилишни билади. Деҳқонларимизнинг танти меҳнатига яраша танти ҳақ тўланса, аминманки, ҳар бир меҳнаткаш ўзбекнинг туваги олтиндан бўлади. Ҳа-ҳа, ҳовлисининг остонаси эмас, бешигининг тувагигача олтиндан бўлади! Аммо дала ишчиларимиз яхши тушунадики, бир мамлакатда яшаётган фуқаронинг тақдири ҳам бир хил бўлиши керак. Кемага кирганнинг жони бир. Айрим халқлар ўзининг картошкасини ҳам топиб еёлмайдиган аҳволга тушиб қолган бир вақтда, биз «олтин тувак» даъво қилсак, хўп ғалати гап бўлар эди… Ер остимизда ҳозир ҳам турли-туман, рангбаранг жавоҳирлар, олтин қат-қат бўлса-да, «олтин камар», «олтин баркаш», «олтин кўшк», «олтин ўрдалар» ўтмишда қолиб кетди. Афсона ва ривоятларга айланди. Халқимиз ихтиёрида фақат «оқ олтин» қолди, холос. У ҳам, аслида, ўз эгасининг инон-ихтиёрида бўлмади. Олтин билан боғлиқ, умид қилса бўладиган бирдан-бир нақд матох,— ипаклари зардан тикиладиган дўппи ҳозирча фахримиз бўлиб турибди.\nЯқин ўтмишда яшаган валломат даҳолардан бири, ўзича каромат қилиб, «оқ олтинни олтин қўллар яратади», деган эди. Эсизки, у оқ олтинни олтин қўллар эмас, балки қадоқ қўллар яратишини билмасдан кетди… (Дарвоқе, Тошкентимизнинг марказий кўчаларидан бирида ўн беш кун мобайнида «Оқ олтинни олтин қўллар яратади», деб ёзиғлиқ турди!)\nБўзчи белбоққа ёлчимайди, дейдилар. Пахтакор қачон пахтага ёлчибди? Кўрпа билан ёстиққа соладиган пахтасини ҳам… дўкондан сотиб олади. Фалакнинг гардишини қарангки, айни изғирин ёғин-сочинда, шалаббо бўлиб, тиззасигача лойга ботиб пахта терса-да, бунга устама ҳақ олиш уёқда турсин, учинчи, тўртинчи нав учун, сифати паст деб, ёнидан давлатга… жарима тўлаб ўтирса! Қайси иқлим, қайси минтақа, қайси мазҳабда бор бу?\nПахта давлатга керак экан. Буни тушундик. Лекин пахтакор-чи? Мамлакатни хорижга пахта қарамлигидан қутқазишдек жаҳоний мушкулотни ҳал қилган азамат пахтакорнинг ўзи ҳам давлатга керакми? Биров давлатга топшириладиган йиллик пахта ҳажмини тўрт миллион тонна бўлсин деса, бошқаси — беш миллион тонна тарафдори. Олти миллион тонна ва ундан юқорини мўлжаллайдиганлар ҳам бор. Начора, ҳар каллада ҳар хаёл. Менга қолса, ажаб эмаски, замонлар келар, жумҳуриятимиз мамлакатга ўн миллион тонна пахта етказиб беришга ҳам қодир бўлар, деб ўйлайман. Икки мингинчи йилларнинг нарисида, ким билсин, бизнинг иқлимга мос фавқулодда ҳосилдор, тезпишар навлар етилар. Шунга мувофиқ қудратли техникалар яратилар. Ҳеч бир зўриқмай-нетмай мамлакат эҳтиёжига керакли ҳосил олинар. Лекин ҳозир-чи? Мен бир неча йил мобайнида тўрт миллион тонналик маррада туришни оқилона тадбир деб биламан. Нима учун? Буни академик Мирзаали Муҳаммаджонов айтгани учунми?\nҲа. У фақат «айтмади», балки чуқур илмий асосда, мантиқан исботлади. Ер дам олиши, ўзининг зўриқишдан йўқотган сифатларини тиклаши, одамлар ўзига келиши керак. Пахтадан ортган ёки унга ноқулай ерларга инсон учун қиммати пахтадан кам бўлмаган ширин-шарбат мева, сабзавот экиш, чорва учун ем-хашак тайёрлаш керак.\nУмуман, вақт ва сурункали аччиқ тажрибалар шуни кўрсатдики, қайси соҳада бўлмасин, мутахассислар, олимларнинг фикр ва таклифларини беписанд қилиш нуқтасидан бошлаб иш пачава бўла бошлар экан. Ҳозирги давр, янгича тафаккур шуни тақозо этадики, ниҳоят, ҳеч бўлмаса энди шундай хатога йўл қўймаслик керак.\nМамлакатимизда турли халқлар ўртасидаги миллий муносабатлар асосида уларнинг иқтисодий манфаати ётади. Иқтисодий манфаатдорликка дарз кетган нуқтадан ўзаро миллий англашилмовчиликлар бошланади.\nПахтанинг устидан баъзи бир исботланмаган қўшиб ёзишлар бутун халқимиз учун куйдиргижон бўлиб чиқди. Тўқайга ўт тушса, ҳўлу қуруқ баравар ёнади, дейдилар. Ҳақ-ноҳак, минглаб одамларнинг шўри қуриди. Бутун мамлакат бўйлаб ўзбеклар бадном қилинди.\nХўш? Қўшиб ёзиш қаёқдан келиб чиқди? Давлатни алдашми бу?\n«Бирон халқни асоратга солмоқчи бўлсанг, уни пахта экишга мажбур қил», деган экан қадимги юнон ҳакимларидан бири.\nҚўшиб ёзиш, аслида қўшиб ёзишга мажбур қилишдан келиб чиқади. Даврага киргандан сўнг қийшангламасдан бошқа иложинг йўқ. Қўшиб ёзмаслик учун эса давлат олдида ақл бовар қиладиган сиғим ва миқдорда тарҳ (план), мажбурият олиш керак. Халқни юқоридан туриб «мажбурият» олишга мажбур этиш яхши ният ифодаси эмас. Қўшиб ёзиш — кулфат, аммо, чамаси, деҳқонни қўшиб ёзишга мажбур этиш, доимий маҳкумлик ва гаров ҳолатида ушлаб туриш кимларгадир қўл келадиганга ўхшайди…\nМарказий матбуот («Огонёк») сўз ўйини қилиб, ўзбек «оқ олтин» соҳибкорларини «хлопкороб» («пахтакор») эмас, «хлопкораб» («пахтақул») деб атаганида, биз ўз маҳаллий жаридаларимизда:\n— Йўқ, «Пахтақул» эмасмиз, балки «Пахтабекмиз!» — деб шовқин солдик.\nҲақиқий аҳвол эса барчага аён.\n«Муштум» журналининг 1990 йил 5-сони жуда қизиқ жиҳозланган. Биринчи саҳифа (муқова)нинг сўл томонига чиқазилган мундарижада ёзилган: «Пахта иши» қачон ёпилади? Минг йиллик қарз. Томоғимда жоним турибди йиғлаб. «Ҳақиқат йўқ ерда бахт бўлмайди».\nЎша бош саҳифанинг ўнг ёғидан рассом Э. Рўзибоев чизган икки қисмли йирик сурат ўрин олган. Унда одамнинг қадди-басти тасвирланган. Бош ўрнида кулиб турган пахта. Тананинг белдан юқори, «пахта» қисми ястаниб турибди. Устида беқасам тўн ял-ял ёнади. Кўкракда ўттиз битта ҳар хил нишон (темир-терсак) порлайди. Белдан пастки қисмда: ўша беқасам тўн қирқ ямоқ, тўкилиб бораяпти… Йиртиқ шим, оёқлар яйдоқ…\nСурат остига: Қашшоқ «бойвачча» деб ёзиб қўйилган.\n← Аввалги Аввалги Ғайбуллоҳ ас-Салом. Қочган ҳам «худо» дейди, қувган ҳам… (1990)\nКейинги → Кейинги: Ғайбуллоҳ ас-Салом. Мусибат нимадан бошланди? (1990)


«Саҳрода битта бозор – хоҳлаган бозорингга бор»ми?\n«Саҳрода битта бозор – хоҳлаган бозорингга...\n23.03.2020 13:30 0 3528\nЗангиоталик Бахтиёр Инаев туманнинг «Тариқ тешар» маҳалласи ҳудудида 3 гектар боғининг бир чеккасига бундан 10 йил олдин 300 дона терак экканди. Деҳқончилик асносида теракларини ҳам парваришлади. 2014 йил ўша ерга ҳокимият қарори билан намунали уйлар қуриладиган бўлди. Табиийки, Бахтиёр Инаев ортиқча муаммо қилмай ерни бўшатди, шу жараёнда 200 га яқин теракни кесиб олди. Қолган 100 дан ортиқ терак қурилиш ишларига ҳам, янги тушадиган уйларга ҳам халақит бермагани боис уларга арра солмади.\nБахтиёр Инаев бу теракларни иморат қилса, яхши кунларига ишлатишни ният қилганди. Хонадонида уч ўғил вояга етяпти-да.\nАммо 2019 йил 8 октябр куни Бахтиёр аканинг турмуш ўртоғи М.Инаева нариги маҳалладаги тераклари «ғойиб бўлганини» айтиб келади. Бахтиёр ака бу гапга бир ишониб, бир ишонмай, «боғ»ига келади ва... не кўз билан кўрсаки, теракларини кимдир кесиб кетибди!\nСуриштириш ишларидан маълум бўлишича, теракларни мана шу намунали уйларга кўчиб келган Ш. Қ. исмли йигит кестириб, одамларга бериб юборибди. Ш. Қ. бу қилмишини шундай изоҳлайди: «Шамол бўлганда тераклар қийшайиб, томимга зарар етказмаслиги (ваҳоланки, тераклар унинг хонадони ёнидан ўтган катта йўлнинг нариги томонида (!) экилган) ва ўша томондан ҳовлимга бетон ариқ олиб келиш мақсадида теракларни кестирдим ва ўзимга нотаниш бўлган шахсларга даракладим, 2019 йил 4-5 октябрь куни ўзлари келиб кестириб олиб кетишди». Гапдаги мантиқсизликни тушуниб турибсиз-а? Йўлнинг нариги юзидаги теракларнинг унинг хонадонига зарар еткизиш эҳтимоли бормиш. О-ла, демасликнинг илоржи йўқ. Хўп, бу гапга ишондик ҳам дейлик. Нега бировнинг теракларини бошқа бировларга айтиб, кестирворасан? Ўзингники бўлса, бошқа гап эди... Наҳотки, Ш.Қ.ни 108 та терак бу ерга шунчаки келиб қолмаганлиги, унинг албатта эгаси бўлиши мумкинлиги қизиқтирмаган бўлса?\nХуллас, Бахтиёр Инаев Ш.Қ.га талаб қўяди: ё теракларни жойига қўйинг ёки пулини беринг... Жавоб қандай бўлди, денг: «Бир ярим миллион ойлигимдан кечаман, қолганини эҳсон қилиб юбора қолинг...». Ҳолбуки, бозорда бундай теракларнинг ҳар бири 300 мингдан сотилмоқда.\nШундан сўнг ушбу масала маҳалла иштирокида кўриб чиқилади. Аммо томонлар келиша олмайди.\nМасала органга ўтгач, Зангиота тумани ИИБ суриштирувчиси, катта лейтенант А.Ходжаев Ш.Қ.нинг ҳаракатларидан жиноят аломатларини топмайди, гўё... Якунда Ш.Қ.да ҳаракатларида маъмурий ҳуқуқбузарлик аломатлари мавжуд бўлганлиги сабабли маъмурий жазо қўллаш масаласини ҳал қилиш учун тўпланган ҳужжатлар экология ва атроф муҳитни муҳофаза қилиш соҳасидаги назорат бўйича Зангиота туман инспекциясига жўнатади. Бўлди, тамом.\nЭнди Инспекциянинг жавобини қаранг: масала жойига чиқиб ўрганилганида терак дарахтлари кесилиб, таг қисмидан олиб ташланганлиги сабабли ушбу тераклар диаметрини олишни имкони бўлмабди. Бундан англашиладики, терговга қадар суриштирув кетаётган пайтда теракларни кесиб кетган (ёки уни кесишга «фатво» берган) азаматлар унинг тўнкаларини ҳам ковлаб кетишади. Токи, текширув пайтда етказилган зарарни аниқлаш имкони қолмасин! Мана, вазият улар ўйлагандай бўлиб чиқди. Инспекция ҳам ҳеч нима қилолмади, гўё...\nДемак, тераклар кесилиб, ҳатто тўнкалари ҳам ковлаб кетилгани инкор этилаётгани йўқ. Уларни ким ва нима учун кесилгани ҳам аниқ. Бироқ айбдорларни тегишли жазога тортиб, етказилган зарарларни аниқлашнинг имкони йўқ?! Худди эртакка ўхшайди ва... ёдингизга арабларнинг қадим мақоли тушади: саҳрода битта бозор – хоҳлаган бозорингга бор!\nНаҳотки, қўшниларнинг далолатномасида кўрсатилган 10 йиллик теракнинг баҳоси ўлчовсиз ҳам тахминий аниқлашнинг имкони бўлмаса? Иккинчидан, Ш.Қнинг маъмурий жавобгарликка тортилишидан Бахтиёр Инаевга нима фойда?\nХўш, 108 та терак эккан ва парваришлаган инсон яна икки қўлини бурнига тиқиб қолаверадими? Бировнинг нарсасини сўрамасдан олиш жавобгарликнинг қайси турига киради?\nШугина саволга зангиоталик ҳуқуқ пешволари гўёки жавоб тополмаётганига нима дейсиз?\nҲодиса 21/04, 19:42\nЗангиотада уч йигитча бир қизни пичоқлаб, каналга ташлаб юборди\nЖамият 17/04, 20:34\nШавкат Мирзиёев Зангиотадаги инновацион фармацевтика кластери қурилиши билан танишди (фото)\nҲодиса 16/04, 11:57\nЗангиотада «Нексия» тўқнашувда ёниб кетди, ҳайдовчи қурбон бўлди


2030 йилга қадар Гулистон шаҳрини қайта қуриш режаси қабул қилинди\n14:00 / 22.06.2015\nЎзбекистон ҳукумати қарорига биноан Гулистон шаҳридаги таъмир ва қурилиш ишлари кўзда тутилган бош режа тасдиқланди. Ҳужжатдан кўзланган мақсад шаҳарни комплекс тарзда ривожлантириш, қурилиш ва шаҳар тузилишининг сифати ва қулайлигини ошириш, шунингдек, шаҳар инфраструктураси ва меъморчилик қиёфасини яхшилашдир. У Гулистон шаҳрини Сирдарё вилоятининг маъмурий, маданий ва иқтисодий маркази сифатида янада ривожлантиришни кўзда тутади.\n2020 йилга қадар қурилишнинг биринчи навбати амалга оширилади. Бу даврга келиб шаҳар аҳолиси 125 минг кишини ташкил қилади. 2030 йил охирига қадар бу кўрсаткич 140 минг кишига тенг бўлади. Айни пайтда шаҳарда 84.7 минг киши истиқомат қилмоқда. Шаҳар ҳудуди 2009.4 га, 2031 йили унинг ҳудуди 3553.54 га гача ўсади.\nБош режада таъкидланишича, биринчи навбатда уй-жой фонди 2500.0 минг кв. м ни, 2031 йили эса 2940.0 минг кв. м ни ташкил қилади. Айни пайтда бу кўрсаткич 1619.44 минг кв. км га тенг.\nМактабгача бўлган таълим муассасалардаги ўринлар миқдори 2020 йилда бугунги 4 363 дан 13.020 минггача, 2030 йили эса 22.4 мингга етади.\nШифохоналардаги ўринлар сони 2030 йил охирига қадар 3.23 мингтани ташкил қилади (бугун – 1 345).\nШаҳар транспорти йўллари 2020 йилда 61.85 км ни, 2030 йили 100.7 км ни ташкил қилади. Йўловчилар миқдори 2020 йили 31.9 млн кишини ташкил этса, 2030 йилга келиб 40.6 млн кишига етади.\nБугунги кунда шаҳар аҳолиси 131.2 млн кВт/соат электр қуввати истеъмол қилади. 2030 йили электр қувват истеъмол қилиниши кўрсаткичлари ўсиб, 304.7 млн кВт/соатни ташкил қилади.


Тожикистонлик ўзбек болаларига дарслик етишмаяпти\nТожикистонлик ўзбек болалари ўз тилларида дарсликлар етишмаётганлиги сабабли тожик ёки рус тилидаги мактабларда ўқишга мажбур бўлмоқдалар.\nЯнги ўқув йили бошланиши билан Тожикистондаги ўзбек мактабларида ўзбек тилида дарсликлар етишмаслиги катта муаммога айланди. Ўзбекистоннинг лотин алифбосига ўтганлиги,боз устига икки давлат муносабатларининг совуқлашгани шундай салбий оқибатлар\nТожикистоннинг Сўғд вилояти Ўзбекистоннинг олти вилоятига чегарадош бўлиб, бу вилоятда уч юздан ортиқ ўзбек, ўзбек-тожик ва ўзбек-рус мактаблари бор. Бу мактабларда икки юз минг ўқувчи таҳсил олади. Илгари тожикистондаги мактабларни ўзбек тилидаги дарсликлар билан Ўзбекистон таъминларди. Ўзбекистон лотин алифбосига ўтгач эса, Тожикистондаги ўзбек мактабларига дарсликлар умуман келмай қўйган.\nСобиқ Иттифоқ даврида нашр қилинган китоблар Ўзбекистондан ташқаридаги мактабларга ташилавериб тугади ҳам. Бу китоблар фойдаланилавериб увадаси чикқан. Бундан ташқари Тожикистон Маориф вазирлиги қарори билан бу китоблардан фойдаланиш таъқиқланди. Ўзбек тилидаги дарсликларда Тожикистон адабиёти, тарихи акс этиши керак. Шу боис Тожикистондаги ўзбек мактаблари ўзбекча дарсликларга зор бўлиб қолган. Айниқса ўзбек тили ва адабиёти дарсликлари етишмайди.\n- Ўзбек мактабларини ўзбек тилидаги дарсликлар билан таъминлаш жуда қийин. Тожикистон баҳоли қудрат дарсликлар тайёрламоқда, лекин бу жуда кам. Шунинг учун ҳозир ҳам Ўзбекистонга борамиз, китобларни ахтарамиз. Бу китоблар билан чегарадан ўтишда жуда қийналамиз, - дейди Спитамен туманида ўқитувчи бўлиб ишлайдиган Махфират Эшонқулова.\nЎқитувчининг айтишича, ўзбек тилидаги китобларни асосан бозорларда эскифурушлардан сотиб олади:\n- Мана, мен ўзим болалирим учун Ўзбекистоннинг Бекобод шаҳрига харид қилгани борганимда, бозорларни айланиб ўзбек тилидаги китобларни ахтараман, топганимни сотиб оламан, - дейди муаллима.\nАшт туманилик ўзбек тили ва адабиёти ўқитувчиси Эътибор Ҳамидованинг айтишича, ўзбек мактаблари учун адабиёт дарслиги тожикистонлик олимлар томонидан таёрланган ва нашр этилган. Бироқ бу дарсликни чоп этиш учун жуда оз маблағ ажратилгани учун ҳам адабиёт китоби адади ҳам оз бўлган.\n- Китоблар кам. Мана ҳозир фақат тўққизинчи синф учун адабиёт китоби чоп бўлган. Лекин мана шу мактабдаги тўрт адабиёт ўқитувчиси ва олти юзта ўқувчига битта китоб бор холос, - дейди Эътибор Ҳамидова.\nШундоқ экан, Тожикистондаги ўзбек мактаблари вазиятдан қандай чиқишмоқда?\n- Бешинчи синфдан ўн биринчи синфгача бўган адабиёт китоби бор, ана шундан фойдаланман, яъни ўқувчиларга шу китобдаги барча дарсларни ёздирамиз. Фақат ёзиш билан дарс ўтади, - дейди Жоббор Расулов туманида ўқитувчи бўлиб ишлайдиган Гулжахон Қўзиева.\nКузатувчиларнинг айтишларича, Ўзбекистон ҳукуматининг мамлакатдан ташқарида яшаётган миллатдошлари ҳақида қайғурмаётгани сабабли республикада ўзбек тилидаги дарсликлар муаммоси борган сари кескинлашмоқда.\n- Тўғрисини айтиш керак, Ўзбекистон ҳукумати республикадан ташқари яшаётган ўзбекларга умуман эътибор бермаяпти. Тожикистондаги ўзбеклар боши берк кўчага кириб қолган, десак хато бўлмайди. Чунки ўнинчи синфни тугатган ёшлар олий ўқув юртларида таҳсил олиш имконияти йўқ.. Мана шуларни ҳисобга олган ҳолда, Ўзбекистон жумҳурияти, республикадан ташқарида истиқомат қилаётган ўзбеклар учун имкониятлар яратиб берса яхши бўларди, - дейди таҳлилчи Сайфулло Қорихонов.\nМутахассисларнинг айтишларича, дарсликлар етишмаслиги сабабли ўзбек болалари чаласавод бўлиб қоляпти. Натижада тожикистонлик ўзбеклар ўз фарзандаларини тожик ёки рус тилида ўқитиладиган мактабларга беришга мажбур бўлмоқдалар.\n- Шунинг учун болаларни рус ёки тожик тилида ўқитишга ҳаракат қилаяпмиз. Мана мен ўзимни фарзандимни рус тилидаги мактабга берганман,- дейди Махфират Эшонқулова.


24.02.20 14:36\tmsk\nInternational Job Organization офиси. "Яндекс.Карты" сайти фотосурати\nТошкентда жойлашган International Job Organization хусусий бандлик агентлиги (ХБА) 60 нафар одамни Европада ишга жойлаштириш билан алдаганликда гумонланади. Агентлик ходимлари фуқаролардан умумий ҳисобда 2,6 млрд сўм ($275 минг) йиғиб олган, деб хабар беради Бош прокуратура ҳузуридаги Департаментнинг Сурхондарё вилоят бошқармаси маълумотига таянган ҳолда Kun.uz нашри.\nМаҳкама хабарига кўра, “Internationa job organization xususiy bandlik agentligi” МЧЖ раҳбари Ш.А. ва бошқалар 2019 йил давомида фуқароларнинг ишончини суиистеъмол қилиб, Дания ва Швейцария давлатларига ишга юбориш важи билан уларнинг ҳар биридан 45 млн. сўмдан ($5 мингга яқин) жамиятнинг банк ҳисоб рақамига ўтказдириб, уларни ишга юбормасдан, фуқароларнинг манфаатларига жуда кўп миқдорда зарар етказган.\nБундан ташқари, жамиятга алоқадор шахслар 2019 йилнинг июль ойида Корея Республикасига ишга юбориш важи билан 4 нафар фуқаронинг 16 500 АҚШ доллари ҳамда 125 млн. сўм. ($13,1 минг) пулларини фирибгарлик йўли билан қўлга киритганлар. Пуллар агентлик раҳбарининг шахсий эҳтиёжларига сарфланган.\nInternationa job organization xususiy bandlik agentligi раҳбари Шерзод Абдураҳмонов (прокуратура маълумотида исм-шарифнинг бош ҳарфлари келтирилган, аввали матбуотда тўлиқ исм берилганди.- «Фарғона» изоҳи) ва бошқаларга нисбатан Жиноят кодексининг 168-моддаси («Фирибгарлик») билан жиноят иши қўзғатилган.\n2019 йил октябрда International Job Organization агентлиги ишчи мигрантларни ўқитиш билан боғлиқ жанжал туфайли матбуот эътиборига тушганди. Агентлик тўрт ойлик корейс тили курслари учун мамлакатда мавжуд нархга нисбатан тўрт баробар кўп миқдорда мижозлардан пул талаб қилган ( ҳар бир одамдан 1,6 млн сўм ёки $170 ундирилган). Курс тамомлаганлардан бирортаси хорижга ишга боролмаган. Абдураҳмонов бу вазиятни кўпчилик имтиҳон топширолмагани, кейинги икки йил ичида яна курсга ариза бериш мумкинлиги билан изоҳлаган.\nМаълумки, 2018 йил сентябрдан юридик шахслар фуқароларни чет элларга ишга юбориш ҳуқуқини қўлга киритганди. Лицензия Меҳнат вазирлиги томонидан берилган. Ҳозирда мамлакатда олтмишга яқин хусусий бандлик агентлиги фаолият юритади.\nЎтган йили бир нечта агентлик фирибгарликда айбланганди. Жиноий иш Korean and migration ва Human агентликларига нисбатан қўзғатилганди. Шу йилнинг январь ойида Human агентлиги раҳбари Шоҳнур Файзуллаев жабрланган фуқароларга 21 млрд сўм ($2,2 млн) компенсация тўлаш йўли билан 10 йилга озодликдан маҳрум этилди.\nАлданган юзлаб фуқаролар Тошкентда намойиш ўтказганидан сўнг ҳукумат келтирилган зарар Аҳоли бандлиги ва меҳнат муносабатлари вазирлигининг бюджетдан ташқари жамғармаси ҳисобидан қопланишини ваъда қилди.\nМажбурий ижро бюросининг маълумотларига кўра, 22 февралга келиб агентликдан жабр кўрган кўпчилик одамларга пуллар қайтарилган.\nHuman агентлиги билан боғлиқ жанжалдан сўнг Бош вазир Абдулла Арипов ҳукумат хусусий бандлик агентликларини ёпиш ниятида эканини маълум қилди. Унинг фикрига кўра, фуқароларни чет элга ишга юбориш билан фақат Меҳнат вазирлиги ҳузуридаги Ташқи меҳнат миграцияси масалалари агентлиги шуғулланиши лозим.


Хитой ўзи яратган "бомбалар онаси"ни синовдан ўтказди - 04.01.2019, Sputnik Ўзбекистон\nХитой ўзи яратган "бомбалар онаси"ни синовдан ўтказди\nБомба вазни бир неча тонна бўлиб, унинг оғирлиги туфайли бомбардимон ҳам бир парвозда фақат битта бомбани кўтара олади. 04.01.2019, Sputnik Ўзбекистон\nБомба вазни бир неча тонна бўлиб, унинг оғирлиги туфайли бомбардимон ҳам бир парвозда фақат битта бомбани кўтара олади.\nТОШКЕНТ, 4 янв - Sputnik. Хитойнинг NORINCO давлат саноат корпорацияси илк маротаба синовдан ўтказилган хитойча вариантдаги "бомбалар онаси"нинг суратларини намойиш этди, деб хабар қилди Global Times.\nАҚШ ОАВлари Вашингтонга Россияда "бомбаларнинг отаси" борлигини эслатиб қўйди\n14 Апрел 2017, 12:43\nТаъкидланишича, авиация бомбаси қуввати ва барбод қилиш кучи бўйича ядро бомбасидан кейинги ўринда туради ва шу боис ҳам унга "бомбаларнинг онаси" лақаби берилган.\nНашр хабарига кўра, NORINCO корпорацияси ўзи ишлаб чиқарган бомбанинг хусусиятларини аниқлаштириш учун уни синовдан ўтказган. Бомба H-6K бомбардимон-самолётидан ташланган ва улкан портлашни юзага келтирган. Синов жойи келтирилмаган.\nБомба вазни бир неча тонна бўлиб, унинг оғирлиги туфайли бомбардимон ҳам бир парвозда фақат битта бомбани кўтара олади. Аналитиклар фикрига кўра, бомбанинг узунлиги олти метргача етиши мумкин. Аммо экспертлар, хитойча вариантдаги "бомбалар онаси" ўзининг америкалик турдошидан ҳажм жиҳатдан кичик бўлиши керак, деган тахминни билдиришди. Бу атай, H-6K бомбардимончи-самолёти уни кўтара олиши учун қилинган.\nАйрим экспертлар бомба портловчи зарядлардан иборат бўлиши мумкин, деган тахминни билдиришди, аммо компания бу таъминларни тасдиқлагани йўқ.\nЭслатиб ўтамиз, 2017 году америка ҲҲК 2003 йилда синовдан ўтказилган энг қудратли GBU-43/B ядросиз бомба видеоёзувини эълон қилган эди. У шунингдек, "бомбалар онаси" номи билан машҳур. Видеоёзув АҚШ ҲҲК GBU-43/Bни Афғонистондаги "Ислом давлати" террористик уюшмаси позицияларига ташлангандан кейин оммага эълон қилинганди.


Леман қандаласи (Cercinthus lehmanni)\n2 (VU:R): Заиф, табиатан камёб, локал тарқалган Эрон-Турон эндемик тури.\nХоразм, Фарғона, Жиззах вил., Қорақалпоғистон. Ўзбекистондан ташқарида: Туркманистон, Қозоғистон, Сурия, Эрон, Миср.\nЧўлларнинг барқарорлашган қумли массивлари.\nҲамма жойда кам. Ўзбекистонда кам топилмалар орқали маълум.\nКам ўрганилган. Қумда ўсувчи ўсимликларнинг, кўпроқ селеу (Aristida pennata) илдизлари атрофида яшайди. Вояга етганлари май-июнда оқшом ва тунлари ҳаракатчан бўлади, баъзан чироқ ёруғига учиб келади.\nЧўл қўриқларининг хўжалик мақсадида ўзлаштирилиши, хусусан шудгорлаш ва чорвачиликда яйловдан ҳаддан ташқари кўп фойдаланиш.


Россия-Қозоғистон: Чегарада сарсон ўзбекистонликлар - BBC News O'zbek\nbbcuzbek.com Москва, Россия\nМеҳнат патенти расмийлаштирмаган муҳожирларнинг катта қисмида ҳар 3 ойда Россияга қўшни визасиз давлатлар чегараларига бориб келишлари одатга айланган.\nРоссия: Мигрантлар жаримага тортилмайди\nБу усул қонунга қисман ҳилоф бўлса-да, яна 3 ой Россияда патентсиз юриш имконини беради. Муҳожирлар патент расмийлаштириш, ҳар ойлик солиқ, миграция ҳисобини узайтириш тўловларидан кўра, чегарага чиқиб келиш арзонга тушишини билдиришади.\nБу йўлни муҳожирлар учун тўла таваккалчилик дейиш мумкин. Чунки...\nХайр Украина, салом Қозоғистон!\n2017 йил бошига қадар ўзбекистонлик муҳожирларнинг ҳар 3 ойда чиқиб келадиган манзили Украина чегаралари эди. Аммо Россия билан Украина орасидаги муносабатлар ёмонлашуви муҳожирларга ҳам ўз таъсирини ўтказди: уларнинг қатнашига қулай ва арзон бўлган чегара ёпилди.\nУкраина чегараларига бориб келиш учун Москвадаги муҳожирлар ўртача 24 соат вақт ва 3000 рубль (тахминан 50 $) сарфлашар эди. Бошқа вариантлар анчайин қиммат ва кўп вақт талаб қилади. Иложсиз қолган муҳожирлар нисбатан арзонроқ йўл - Қозоғистон чегараларини танлашди.\nРоссияда қонуний бўлиш учун эндиликда патентсиз муҳожирлар 2 кеча-кундуз йўл босишдан ташқари, 24 соатлаб Қозоғистон чегарасида навбат кутиш машаққатларини бошдан кечиришга мажбур бўлишмоқда.\n2400 км йўл азоби\nМуҳожирликнинг аччиқ нони\nМосква шаҳридан Қозоғистон чегараларига бориб келиш учун энг камида 36 соат вақт сарфланади. Одатда муҳожирларни чегарага элтувчи ҳайдовчилар 7, 11 ўринли автомобиллардан, ёки автобуслардан фойдаланишади. Куну тун ўтирган ҳолда йўл босиш асосий муаммо эмас. Муҳожирлар олдиндан йўл тадоригини кўриб, озиқ-овқатларини ҳам ўзлари билан олишади. Йўл-йўлакай ёнилғи қуйиш шахобчалари, ошхоналарга тўхтаб бироз оёқ чигилини ёзиш, ҳожатга чиқиш ва иссиқ чой ҳам ичишнинг ҳам имкони бор.\nАммо РФ чегарасидан чиқиб кетгунга қадар йўлда полиция, ФМС ходимлари, ҳатто ЙПХ ходимлари ҳам Москва рақамили автомобилларни тўхтатиб ҳар бир йўловчиларнинг барча хужжатларини бирма бир текширади. Муддати ўтган бирор хужжат, патентнинг ва хатто патент солиғига тўлаб борилган чекларининг биронтасини йўқлиги ҳам йўлда соатлаб ушлаб турилишга сабаб бўлади. Ва узоқ тортишувлардан кейин 500-1000 рубль "жарима" олиб, қўйиб юборишади.\nЙўловчи муҳожирлардан бирида жиддийроқ қоидабузарлик аниқланса, уни ҳудудий ИИБ бўлимига олиб бориш, хужжатларини текшириш, далолатнома тузиш ва жарима ёки бошқа жазо турини расмийлаштириш учун 4-5 соат кетади. Ҳайдовчи муҳожирларни чегарага олиб бориб қайтариб келиш мажбуриятини олгани учун бир муҳожир туфайли автомобилнинг барча йўловчилари кутишга маҳкум.\nМуҳожирлар билан боғлиқ йирик автоҳалокатларнинг аксарига айнан чегарага қатнашда ҳайдовчининг йўлда ухлаб қолиши сабаб бўлган.\n24 соат ошхона ва ҳожатхонасиз\nАсосий муаммо Россия чегарасидан чиққач бошланади. Нейтрал ҳудудга киришингиз билан километрга чўзилган узунқатор навбатни кўриш мумкин. Бу йўловчилар - Қозоғистон чегарасидан ўтишга навбатга турган ўзбекистонлик ва тожикистонлик муҳожирлар.\nҚозоғистон, Россия ва бошқа чет эл фуқаролари навбатсиз ўтказиб юборилади. Бу ва божхона хизматида бир ёки икки ходим ишлаётгани сабабли узундан узун навбат ҳосил бўлган.\nИкки километрлик чегара ҳудудини босиб ўтиш учун 12 соат бир томонга ва яна шунча вақт қайтиш учун сарфланади.\nЧегара атрофида на ҳожатхона бор, на ошхона. Атроф бийдай дала. Муҳожирлар орасида аёллар, ёш болалар бор. Очликка чидаш мумкин, аммо ҳожат учун далага чиқишдан бошқа чора йўқ.\nМеҳнат муҳожирига Россияда патент билан ишлаш қийин моддий қийинчиликлар туғдираётган бўлсада, патентсизлик тўлиқ таваккалчиликдир. Ҳар 3 ойда чегарага чиқиб кириш миграция қонунларига зид бўлганлиги учун муҳожирларнинг Россияга киритилмай қолишлари эҳтимоли ҳам юқори.\nРоссиядаги ҳайдовчи муҳожирлар орасида "чегара бизнеси" анча ривожланган. Нафақат Қозоғистон, балки Ўзбекистоннинг барча шаҳарларига автобуслар қатнови йўлга қўйилган.\nЙўналишли такси ҳайдовчилари Москвадан Қозоғистонга бориб келиш учун ҳар бир йўловчидан ўртача 5000 рубль (тахминан 100 $ га яқин) хизмат ҳақи олишади.\nМосква-Қозоғистон йўналишидаги трасса бўйида ўзбек чойхоналари куну тун йўловчи муҳожирлар хизматида. РФ чегарасига яқин манзилларда "питак" деб аталадиган автоқўнимгоҳлар ташкил қилинган. Айрим ҳайдовчилар йўловчиларини шу ерда бошқа автомобил (ёки автобус)га ўтказишади.\nИккинчи ҳайдовчи келишилган хизмат ҳақи эвазига муҳожирларни чегарадан ўтказиб қайтади. Йўловчилари янги миграция варақаси билан келгунларича, асосий ҳайдовчининг ухлаб дам олишга имконияти бўлади.\nШунга қарамай, яна Москвага қайтиш учун олдинда 16 соат йўл юриш лозим...\nДарвоқе, меҳнат муҳожирларининг жуда озчилик қисми янги миграция варақасини олиш учун бошқа йўлни танлашади.\nНисбатан қиммат бўлса-да (тахминан 300 $ атрофида), Озарбайжон ва Арманистонга бориб келиш анча ҳавфсиз ва машаққатлардан ҳолироқ бўлмоқда.\nДайжест: Мирзиёев таклифи, мораторий битаяпти, арилар ҳам кира олмади, педофилликда айбланаётган ўзбек\nБердимуҳамедов, Жапаров - президентлар бир нимани билмаса, айтмайдими?\nShayx Muhammad Sodiq Muhammad Yusuf vafot etgan\nСўнгги янгиланиш: 11 март 2015


Европага турлар | Miramax Trave Management туроператоридан Осиёга турлар\nКимга Танланг Александра Терехина Камола Расулева Шерзод Алиев Динара Ирматова Алишер Мирахмедов\nҚандай қилиб турни бронлаштириш ёки буюртма бериш мумкин?\nҚаерга боришни аниқлаб олганингиздан сўнг, мустақил равишда меҳмонхона тоифасини танлаш мумкин, мисол учун 3*, 4*, 5* ёки бунгало (тропик мамлакатларда шаҳар ташқарисидаги турар жой мажмуаси), меҳмонхонанинг ўзи ва ҳ.к. Ушбу сайтдаги давлатлар бўйича турлар каталогида бизнинг фикримизча, энг яхши турлар таклиф этилган. Нархлар тартиби, курортлар, меҳмонхоналар, экскурсиялар ва бошқа маълумотларни агентлик менежеридан аниқлаштиришингиз мумкин. Аммо энг яхшиси дарҳол бизга қўнғироқ қилинг ёки манзилимизга ташриф буюринг. Биз Сизнинг эҳтиёжингиз, имкониятингиз ва хоҳиш-истагингизга қараб Сиз учун энг мукаммал вариантни танлаймиз.\nНима учун турли агентликларда турлар нархи ҳар хил?\nБиз, ўзини ва ўз мижозларини ҳурмат қилувчи ҳар қандай сайёҳлик агентлиги каби, йўлланмаларни туроператорлар томонидан таклиф қилинган нархларда сотамиз ва ишончли бўлмаган, шубҳали операторлар билан алоқа қилмаймиз. Баъзи бир агентликлар эҳтимол ўз нархидан арзонроқ нархни таклиф қилар, бошқалар эса аксинча, таклиф қилинган нархга ўзининг устама пулини қўйиши ҳам мумкин. Шунингдек, бордию сиз арзон нархларни таклиф қилувчи агентликни топган бўлсангиз, ушбу агентлик энди-энди бозорга чиққан ёки ишончли бўлмаган туроператор бўлиши ҳам мумкин. Ушбу ҳолатда Сиз ўз таътилингиз ва пулингизни беҳуда сарфлашингиз эҳтимоли юқори.\nСиз қайси туроператорлар билан ишлайсиз?\nМеҳмонхона/турни танлаш жараёнида биз ҳар бир мижознинг талаб-истакларини инобатга оламиз. Бунинг учун мижознинг нималарни афзал кўриши ва унга қандай дам олиш тури кераклигини аниқлаб олишимиз керак. Баъзи бирлар учун денгиз ва таомлар бирламчи бўлса, бошқаларга сайр-томоша ёки қизиқарли экскурсиялар афзал. Буларнинг барчаси фақатгина бизнинг менежерларимиз билан шахсий мулоқот орқали аниқлаб олинади. Бизнинг офисимизга ташриф буюринг ва биз Сизга меҳмонхона/турни тўғри танлашга ёрдам берамиз.\nСиз қайси меҳмонхона/турни тавсия қиласиз?\nСизнинг агентлигингизда қайси курс бўйича ҳисоб-китоб қилинади? Хизматлар қайси валютада тўланади?\nЎзбекистонда хизматлар ҳақи фақатгина ўзбек сўмида, тасдиқланган турга тўлиқ тўлов амалга оширилган кунда Ўзбекистон Республикаси Марказий банки курси бўйича қабул қилинади. Хорижий туроператорнинг хизматлари туроператорнинг ўзига тўғридан-тўғри тўланади.\nҚандай чегирмаларни таклиф қиласиз?\nБиз турнинг нархи, бизга қилинган мурожаатларнинг сони, йил фасли, дам олиш йўналиши, қайси транспортда ҳаракатланиши, танланган турга акциялар ва махсус таклифлардан келиб чиққан ҳолда чегирмалар қиламиз.\nБошқа агентликда менга кўпроқ чегирмаларни таклиф қилишмоқда...\nСўнгги вақтларда бир қатор агентликлар турларга катта чегирмаларни ваъда қилган ҳолда сайёҳларни ўзларига жалб қилишмоқда. Агарда агентлик бундай катта чегирмаларни улашаётган бўлса, бу ўша агентликнинг ишлари жуда ҳам ёмон кетаётганлигидан (мижозлар кам) ёки агентлик мижозларнинг «бошини айлантираётганлигидан» дарак беради.\nFortuna (Омад) ёки Roulette (Рулетка) – бу номлари ноаниқ бўлган бир хил тоифа ва нархдаги бир нечта меҳмонхоналарни таклиф қилиш тизими. Масалан, Fortuna/Roulette 5* AI меҳмонхонасига буюртма берилганида сайёҳларни 5* «ҳаммаси ичида» тоифасидаги бирон-бир меҳмонхонага жойлаштириш КАФОЛАТЛАНАДИ. Бундай тизим учун бир хил сервис ва нархдаги меҳмонхона танланади.\nСафар пайтида қандай қилиб тиббий ёрдам олиш мумкин?\nБу ҳақдаги маълумот тиббий суғурта полисида батафсил акс этган бўлиб, у турпакет таркибига албатта киритилади. Бунинг тартиби қуйидагича: полисда кўрсатилган колл-марказга қўнғироқ қилиб ўзингиз ҳақингиздаги маълумотлар, мурожаат қилиш сабаби ва жойлашган манзилингизни айтишингиз керак. Шифокор сиз жойлашган меҳмонхонага ташриф буюради. Агар зарурат туғилса Сизни шифохонага олиб кетишади. Дорихонадаги дорилар шахсий ҳисобингиздан сотиб олинади. Шуниси муҳимки, кўпчилик суғурталар 30 долларлик имтиёзга эга, яъни шифокорга қилинган исталган мурожаатингиз учун 30 доллар тўлайсиз, бунда кўричак бўладим ёки кичик жароҳат, фарқи йўқ, 30 доллардан ортиғини суғурта компанияси тўлайди. Жабрланувчига қандайдир қўшимча тўловлар тиббий суғуртада назарда тутилмайди. Бунинг учун сафар олдидан бахтсиз ҳодисага қарши қўшимча суғуртани расмийлаштириш талаб қилинади. Турпакетдаги стандарт тиббий суғурта, шунингдек, агар жароҳат сабаби алкоголь ичимликларни ичиш билан боғлиқ бўлса, маст ҳолатда олинган жароҳатлар учун ҳам амал қилмайди. Экстремал спорт турлари билан шуғулланишда ҳам қўшимча суғурта талаб қилинади. Мисол учун сув мотоцикли, қояга чиқиш, тоғ чанғиси, дайвинг ва ҳ.к. Боиси экстремал спорт турлари билан шуғулланиш пайтида олинган жароҳатлар учун стандарт тиббий суғурта амал қилмайди.\nМеҳмонхонага эрта ташриф буюрган пайтда нима учун сайёҳлар дарҳол хоналарига жойлаштирилмайди?\nХалқаро қоидаларга кўра, хоналарга жойлаштириш соат 14.00 гача, хонани бўшатиш эса 12.00 гача (баъзан 10.00) амалга оширилади. Бундай ҳолда талаб қилиш ёки баҳслашиш бефойда. Мабодо бўш хоналар мавжуд бўлса, меҳмонхоналар Сизни эртароқ жойлаштиради. Ёки бўлмаса бўшатилган хонада йиғиштириш ишлари тугашини кутиш керак бўлади.\nСиз Шенген визаси учун ҳужжат тўплашга ёрдам бера оласизми?\nБиз бундай турдаги хизматларни кўрсатмаймиз. Биз саёҳат учун ҳужжатларни расмийлаштириш борасида маълумот беришимиз мумкин. Виза олиш учун элчихона талаблари борасидаги саволларга жавобни Сиз ушбу сайтдаги давлатлар бўлимида олишингиз мумкин.\nЧет элга сафар қилиш учун Сизнинг компаниянгиз орқали шунчаки виза очса бўладими?\nЙўқ, бўлмайди. Биз Сизга фақатгина бизда у ёки бу сайёҳлик маҳсулотини харид қилсангиз ва фақатгина Сизнинг сафардан мақсадингиз сайёҳлик бўлсагина визани расмийлаштиришда ёрдам берамиз.\nАйни вақтда Таиландда қандай об-ҳаво ҳукмрон эканлигини айта оласизми? У ерга борса бўладими ёки дам олиш учун бошқа давлатни танлаш мақсадга мувофиқми?\nСайтимизнинг Қаерга бориш мумкин номли бўлимида Сиз йил фаслига мувофиқ саёҳат учун у ёки бу давлатга бориш бўйича маълумотларни олишингиз мумкин.\nЭлектрон чипта нима?\nЭлектрон авиачипта (ёки е-ticket) – бу оддий қоғоз авиачиптаси ўрнига таклиф қилинувчи электрон шаклдаги авиачипта. Анъанавий (ва эскирган) бланкали тизимда авиапарвоз ҳақидаги маълумот махсус қоғоз бланкаларига ёзилган. Е-ticket тизимида ушбу маълумот авиакомпаниянинг махсус маълумотлар базасида электрон шаклда сақланади. Барча операциялар, жумладан: йўналиш тавсифи, йўловчи ҳақида маълумот, тўлов, учиш, алмаштириш, қайтариш ва бошқа кўпгина ҳаракатлар айнан ушбу базада кузатиб борилади ва қайта ишланади. Электрон авиачиптадан фойдаланиш хавфсизлик гаровидир, чунки маълумотлар базасида сақланиши сабабли йўқолиб қолмайди ва ўғирланмайди.\nБир йўналиш бўйича авиачиптанинг нархи нимага боғлиқ?\nУмуман олганда, маълум бир йўналиш бўйича парвозларни амалга ошираётган ҳар бир авиакомпаниянинг бир йўналишнинг ўзида 20–30 тагача тарифлари бўлиши мумкин. Ҳар бир тариф сафарга қўйилган маълум чекловларни назарда тутади. Чекловлар қанчалик кам бўлса, одатда, тариф нархи ҳам шунча баланд бўлади. Чекловлар сафар муддати, белгиланган манзилда маълум вақт ёки ҳафта кунида туриш билан боғлиқ бўлиши мумкин. Баъзан шундай вазият бўлиши мумкинки, бир томонга учиш учун харид қилинган чипта у ёққа ва ортга олинган энг арзон чиптадан қимматроқ бўлиши мумкин. Бошқача айтганда, қанча авиакомпания бўлса – шунча тартиб-қоида.\nҚандай қилиб чиптани қайтариб олиш мумкин?\nЧиптада қайси учиб кетиш вақти кўрсатилган?\nҲар доим жўнаб кетилаётган ва борилаётган жойнинг маҳаллий вақти кўрсатилади. Яъни, мисол учун Тошкентдан учиш вақти 6:10 бўлса, Тошкент вақти кўрсатилади. Москвага 06:25 да учиб борилса, чиптада Москва вақти кўрсатилади.\nУчиш санаси ва муддати ўзгарганда қандай йўл тутиш керак?\nЭконом классидаги тарифлар, шунингдек, бошқа махсус тарифлар бўйича сотиб олинган чипталарнинг ўзгариши ёки қолдирилиши, одатда, жарима санкциялари тўлангандан сўнггина кўпчилик авиакомпаниялар томонидан йўл қўйилади. Бироқ чипталар топширилмайдиган ва ҳеч қандай ўзгаришларга йўл қўйилмайдиган тарифлар ҳам мавжуд.


Қўмита мамлакат ҳудудларидаги марказий деҳқон бозорларида 2020 йил 3 март куни кузатув ўтказиб, алоҳида турдаги озиқ-овқат маҳсулотларининг минимал-максимал нархларини келтирди.\nКузатув натижасига кўра, 1 кг мол гўштининг (суяксиз гўштидан ташқари) минимал нархи Тошкент шаҳрининг «Эски жўва деҳқон бозори»да қайд этилган (36 000 сўм). Мол гўштининг максимал нархи эса Тошкент шаҳрининг «Олой деҳқон бозори» ва «Миробод деҳқон бозори»да кузатилди (60 000 сўм).\nПиёз 1 500 сўмдан 4 000 сўмгача (кг)\nКузатув натижасига кўра, пиёз маҳсулотининг минимал нархи Андижон шаҳрининг «Янги бозор деҳқон бозори», Жиззах шаҳрининг «Жиззах марказий деҳқон бозори», Қарши шаҳри «Қарши деҳқон озиқ-овқат бозори» ва Гулистон шаҳрининг «Гулистон деҳқон бозори»да (1 500 сўм) кузатилди. Максимал нархи эса Тошкент шаҳрининг «Олой деҳқон бозори» ва «Миробод деҳқон бозорлари»да кузатилди (4 000 сўм).\nСабзи 7 00 сўмдан 5 000 сўмгача (кг)\nСабзи маҳсулотининг минимал нархи кузатув натижасига кўра, Урганч шаҳрининг «Урганч марказий деҳқон бозори»да (700 сўм) қайд этилган. Максимал нархи эса Тошкент шаҳрининг «Олой деҳқон бозори»да (5 000 сўм) кузатилди.\nТухум маҳсулотининг кузатув натижасига кўра, минимал нархи Чирчиқ шаҳрининг «Чирчиқ шаҳри деҳқон бозори», Тошкент шаҳрининг «Фарҳод деҳқон бозори» ва «Қўйлиқ деҳқон бозори»да кузатилди (4 000 сўм). Максимал нархи эса Тошкент шаҳрининг «Олой деҳқон бозори»да қайд этилган (10 000 сўм).\nЎсимлик ёғи маҳсулотлари кузатув натижасига кўра, минимал нархи Андижон шаҳрининг «Андижон шаҳар марказий деҳқон бозори»да (маҳаллий пахта ёғи 8 000 сўм) кузатилди. Максимал нархи эса Чирчиқ шаҳрининг «Чирчиқ деҳқон бозори» ҳамда Тошкент шаҳрининг «Эски жўва деҳқон бозори», «Олой деҳқон бозори», «Фарҳод деҳқон бозори» ва «Миробод деҳқон бозори»да (кунгабоқар ёғи 13 500 сўм) кузатилди.\nШакар маҳсулоти кузатув натижасига кўра, минимал нархи Навоий шаҳрининг «Саховат бозори», Тошкент шаҳрининг «Фарҳод деҳқон бозори», «Миробод деҳқон бозори», «Эски жўва деҳқон бозори» ва «Қўйлиқ деҳқон бозори», «Олой деҳқон бозори»да (5 500 сўм) кузатилди. Максимал нархи эса Нукус шаҳрининг «Нукус деҳқон бозори», Андижон шаҳрининг «Янгибозор деҳқон бозори» ва «Андижон шаҳар марказий деҳқон бозори», Жиззах шаҳрининг «Жиззах марказий деҳқон бозори» ва «Эски шаҳар деҳқон бозори», Самарқанд шаҳрининг «Сиёб деҳқон бозори», «Темирйўл деҳқон бозори», «Дамариқ деҳқон бозори», Термиз шаҳрининг «Термиз шаҳар деҳқон озиқ-овқат бозори», «Марказий деҳқон озиқ-овқат бозори» ҳамда Тошкент шаҳрининг «Олой деҳқон бозори»да (6 500 сўм) кузатилди.


Камолиддин Беҳзод номидаги Миллий рассомлик ва дизайн институти раҳбарияти ҳамда II Тошкент халқаро Биеналиси иштирокчиларининг учрашуви бўлиб ўтди. – Kamoliddin Behzod nomidagi Milliy rassomlik va dizayn instituti\nКамолиддин Беҳзод номидаги Миллий рассомлик ва дизайн институти раҳбарияти ҳамда II Тошкент халқаро Биеналиси иштирокчиларининг учрашуви бўлиб ўтди.\n“Инсон – муҳит – санъат -2019” номли II Тошкент халқаро Биеналисининг бешинчи кун дастурлари доирасида Биеналининг халқаро иштирокчилари Камолиддин Беҳзод номидаги Миллий рассомлик ва дизайн институтига ташриф буюрди.\nТадбирда дастлаб Камолиддин Беҳзод номидаги Миллий рассомлик ва дизайн институти раҳбарияти ҳамда II Тошкент халқаро Биеналиси иштирокчиларининг учрашуви бўлиб ўтди. Учрашувда институт ректори Нодирбек Сайфуллаев меҳмонларни ушбу ташриф билан самимий қутлади ҳамда уларни Камолиддин Беҳзод номидаги Миллий рассомлик ва дизайн институти билан яқиндан таништирди.\nШундан сўнг, институт ҳақида қисқача видеоролик намойиш этилди. Бу ролик йиғилганларда катта таассурот қолдирди.\nУчрашув сўнгида меҳмонларга институт ректори томонидан эсдалик совғалари топширилди.\nNoyabr 15, 2019 Noyabr 16, 2019 Mrdi_Matbuot_Kotibi


Куман Пьянич айбловига қандай жавоб қайтарди?\n9 сентябрь, 2021, 15:20\nТеглар:Рональд Куман | Миралем Пьянич | Барселона\nТанқид қаттиқ бўлганди...\n“Барселона”да етарли ўйин амалиётига эга бўлмаган плеймейкер Миралем Пьянич Каталония клубини тарк этиб, Туркия чемпионатига йўл олганидан кейин бош мураббий Рональд Куманни футболчиларни умуман ҳурмат қилмасликда айблади.\nКаталонияликлар устози танқидга ўз муносабатини билдирди.\n- Мен унинг аламини яхши тушунаман. Пьянич бизнинг ўйин услубимизга умуман мос келмас эди. Унга энг эзгу тилакларимни билдираман. Лекин бизда унинг позициясида ундан яхшироқ ўйнайдиган ижрочилар бор, - деди Рональд Куман.\n31 ёшли ярим ҳимоячи “Бешиктош” жамоасида мавсум охиригача ижарада тўп суради.\nКуманнинг ўрнини "Барса"нинг собиқ футболчиси эгаллаши мумкин\nКуман ишсиз қолса, “Барса” катта пул тўлайди


“ҒАЛЛАОРОЛ ТУМАНИ ФАОЛЛАРИНИНГ КАМБАҒАЛЛИКНИ КАМАЙТИРИШ БЎЙИЧА ФИКРИ” » Жиззах вилояти ҳокимлиги расмий ахборот сайти\nЖиззах вилояти ҳокимлиги » Янгиликлар » “ҒАЛЛАОРОЛ ТУМАНИ ФАОЛЛАРИНИНГ КАМБАҒАЛЛИКНИ КАМАЙТИРИШ БЎЙИЧА ФИКРИ”\n“ҒАЛЛАОРОЛ ТУМАНИ ФАОЛЛАРИНИНГ КАМБАҒАЛЛИКНИ КАМАЙТИРИШ БЎЙИЧА ФИКРИ”\nИшчи гуруҳи томонидан Ғаллаорол туманида камбағалликни камайтириш бўйича туманда амалга оширилаётган ишлар атрофлича ўрганиб чиқилди. Туманда жами хонадонлар сони 29301 тани ташкил этади.\nУмумий аҳоли сони эса 171 365 нафарни ташкил этади. Туманда бугунги кунда 2149 та камбағал оилалар рўйҳатга олинган бўлиб, улардан боқувчисини йўқотганлар сони 223 тани, ногиронлар эса 392 тани, меҳнатга лаёқатли ишсизлар 4897 нафарни ташкил этади. Туманда нафақа олувчи оилалар сони 1406 нафарни шундан 2 ёшгача нафақа олувчи хонадонлар сони 414 нафарни, 14 ёшгача нафақа олувчи хонадонлар сони 640 тани ҳамда моддий ёрдам олувчи хонадонлар 352 тани ташкил этади.\nПандемия шароитида аниқланган эҳтиёжманд хонадонлар сони 385 тани ташкил этади. Томорқаси мавжуд бўлган эҳтиёжманд оилалар сони 1975 тани, томорқа майдони эса 175 гектарни ташкил этади. Туманда туман ҳокимининг қарори билан 753,1 га захира ер майдони ажратилган. Ишлаб чиқариш кооперативларига жами 420 нафар камбағал оилалар аъзолари кооперацияга аъзо сифатида бириктирилиши режалаштирилган бўлиб, 936,6 млн сўмлик субцидия маблағлари ўзлаштириш кўзда тутилмоқда. Жумладан, “Молтоб” ҚФЙ худудида 20 га майдон ажратиб берилиб, субцидия миқдори 111,5 млн сўмни ташкил қилади. “AGRO MEGA CLAS” ишлаб чиқариш коорперацияси ташкил этилиб, 50 нафар камбағал оилалар аъзолари кооперацияга аъзо сифатида бириктирилган. Ушбу кооперация Булоқбоши ҚФЙ худудида 15,0 га ер майдони ажратиб берилиб, субцидия миқдори 111,5 млн сўмни ташкил этади. Ҳозирга кунда қишлоқ хўжалиги маҳсулотларини экиш ишлари олиб борилмоқда.\nИшсиз камбағал аҳолини иш билан таъминлаш учун 930 нафар фуқаролар жамоат ишларига жалб қилинган.\n-қурилиш-таъмирлаш ишларига 281 нафар аҳоли жалб қилинган;\n-қишлоқ хўжалик ишларига 394 нафар аҳоли жалб қилинган;\n-бошқа йўналишларда 255 нафар аҳоли жалб қилинган.\nТуманда камбағал оилаларни камбағалликдан чиқариш учун уларни турли йўналишларда ташкил этилган қисқа муддатли пуллик ўқишларда ўқитиш ва белгиланган йўналишларда ўз фаолиятларини ташкил этишлари юзасидан субсидиялар ажратилган. Жумладан, Сарбозор МФЙ худудида фаолият юритаётган “Саид Олим сервис” билан туман аҳоли бандлигига кўмаклашиши маркази ўртасида вақтинчалик иш билан банд бўлмаган 30 нафар ишсиз фуқароларни касбга ўқитиш мақсадида шартнома тузилган бўлиб, ушбу ишсиз фуқароларнинг хар бирига стипендия тўлаш учун Бандликка кўмаклашиш жамғармаси маблағлари хисобидан 223,0 минг сўмдан жами 30 нафарига 6690, 0 минг сўм маблағ ажратилган. Жорий йилнинг апрел ойи учун 12 нафар ва май ойи учун 14 нафар ишсизларни хақ тўланадиган жамоат ишларига жалб этилган ва уларнинг хар бирига 751,0 минг сўмдан жами 26 нафарига 19534,8 минг сўм бандликка кўмаклашиш жамғармаси маблағлари хисобидан ажратилган. Бундан ташқари 8 нафар тадбиркорлик қилишни хоҳловчи ишсиз шахслар учун 1534,0 минг сўм маблағ давлат рўйхатидан ўтишлари учун ажратилган. Бундан ташқари енгил конструкцияли иссиқхона ўрнатиш, уруғликлар, кўчатлар ва суғориш воситалари харид қилиш учун 52 нафар ишсиз фуқароларга 115,4 млн сўм, уруғликлар ва кўчат учун 6,9 млн сўм, суғориш воситаларини харид қилиш учун 74 нафар фуқарога 72,7 млн сўм маблағ ажратилган. Бевосита Олий Мажлис Қонунчилик палатасидаги Ўз ХДП фракцияси аъзолари ва Халқ депутатлари Ғаллаорол туман кенгаши депутатлари иштирокида 6 нафар фуқарога томорқасини суғориш учун бандликка кўмаклашиш маркази туман бўлимининг маблағлари хисобидан суғориш насослари билан таъминланди. Мисол учун: “Кўкбулоқ” ҚФЙ Сайфинота қишлоғида яшовчи Х.Абдурахмонова, М.Қўшманов, Ў.Қодировалар шулар жумласидандир. Камбағал оилаларда яшовчи Молтоп ҚФЙ Боғишамол қишлоғидаги 40 нафар оилаларга 0,30 гектардан жами 12 гектар ер ажратилишига туман ҳокимининг қарорини чиқарилишига эришилди. Бундан ташқари 10 нафар ишсизларни хақ тўланадиган жамоатчилик ишларига жалб этилди.


Наманганлик 15 ёшли ўқувчи автомобилни телефон ёрдамида бошқармоқда (фото) - Darakchi\nHI-TECH 05.01.2022, 11:13\nУйчи туманидаги 16-мактабнинг 9-синфида ўқийдиган Абдулазиз Носиржонов овоз билан бошқариладиган ва 500 дан ортиқ буйруқни бажара оладиган сунъий интеллект дастурини яратди.\nАбдулазиз Носиржоновнинг ўзи бу дастурнинг яратилиши ҳақида шундай дейди:\n– Компютеримни овозли буйруқ бажарадиган кўринишга келтирмоқчи бўлдим. Google’да овозли бошқарув дастурлари бўйича қидирув бердим. Инглиз тилини яхши билганим учун шундай лойиҳа устида ишлаётган ҳиндистонликлар билан танишдим ва улардан гуруҳларига қўшиб олишларини илтимос қилдим. Улар рози бўлишди. 2020 йили, карантин пайти дастур устида биргаликда меҳнат қилдик. Ўтган йил февраль ойида ишимиз якунига етди. Шундан сўнг овоз билан бошқариладиган ва 500 дан ортиқ буйруқни бажара оладиган сунъий интеллект дастурини ўзбекчалаштириб чиқдим. Унга ‘Абдулазиз Жарвис’ деб ном қўйдим. Жарвис ўша, фильмдаги роботнинг номи.\nАбдулазиз дастлаб компьютерда лойиҳани синаб кўрди. Word, Exсel каби дастурларни овоз ёрдамида бошқарди. Сўнг навбат бобосининг Lacetti Gentra машинасига келди.\nҚаҳрамонимизни айтишича, ўртача 2 миллион сўм харажат билан машинани овозли бошқарув тизимига ўтказса бўлади. Қурилмани мотоцикл ва Tico’дан тортиб баҳайбат юк машиналаригача ўрнатиш мумкин. Кейинчалик автомобилни олис масофа, ҳатто хориждан туриб ҳам бошқарса бўлади. Бунинг учун алоқа яхши бўлса бас. Ихтирочи йигитча овозли буйруқ бериш функциясини телефондан ақлли соатга ҳам ўтказмоқчи.\nМаълумот ўрнида, Абдулазиз Носиржонов яратган сунъий интеллект дастури яқинда бўлиб ўтган “Ўзбекистон учун 100 ғоя” лойиҳаси учун танлаб олинди ва 10 миллион сўм миқдоридаги мукофот билан тақдирланди.\nФотолар муаллифи Жаҳонгир АКРАМОВ


Сиз шу ердасиз: Бош сахифа Саломатлик\nТИББИЁТ 2018, 1-сон\nЯратилган куни 17.04.2018 09:59 | | | Кўрилган: 1412\nДавомини ўқиш:ТИББИЁТ 2018, 1-сон Изох қўшиш\nНАБОТОТ – ШИФО, 2015, 6-сон\nЯратилган куни 08.04.2016 09:00 | | | Кўрилган: 2338\nДавомини ўқиш:НАБОТОТ – ШИФО, 2015, 6-сон Изох қўшиш\nГуллар уйингиз чиройи 2011, 3-сон\nЯратилган куни 29.08.2015 05:31 | | | Кўрилган: 2169\nГуллар уйингиз чиройи\nХона гулларини ўстириш биздан ортиқча вақт ва парвариш талаб қилмайди, озгина эътибор бўлса кифоя. Шундай бўлса-да, гуллар ўстиришга жуда қизиқадиган, ҳатто буни ўз хоббиларига айлантирган бекаларимиз учун баъзи маълумотларни келтириб ўтмоқчимиз.\nУй ўсимликларини кўпайтириш ва парвариш қилиш учун уларнинг ватанини билиб, хонада шунга мос шароит яратиш керак. Гулхоналардан олинган ўсимликлар аввалига бироз қуриб, барглари тўкилиб кетади, лекин яхши парвариш қилинса, улар янги новда ва барглар чиқаради. Ёш ниҳоллар янги шароитга тез мослашади. Уларни деразага яқин жойга қўйиш, иссиқ кунларда қуёш нуридан, қишда совуқдан асраш зарур. Уй ўсимликлари хона ҳароратидаги ёки ундан бироз юқори даражадаги сув билан ёзда кечқурун, қишда эрталаб суғорилади. Суғориш жараёни тувакдаги тупроқ ҳўл бўлгунча ва сув тагликка оқиб тушгунча давом этади. Заранг тупроқли гултувак таглигидаги сув тезда тўкиб ташланади. Бўш тупроқли гултувак таглигидаги сув эса бирор соатлардан кейин тўкилади. Лекин намсевар ўсимликлар (масалан, циперус) экилган туваклар таглигида ҳар доим сув туриши зарур. Гултувак тупроғи ҳамиша юмшоқ бўлиши лозим, акс ҳолда сув қотиб қолган тупроқни намлантирмай, тўғри тагликка ўтиб кетади.\nСувда эриган озиқ моддалар ўсимлик илдизлари орқали аста-секин ўзлаштирилиши натижасида тупроқ кучсизланиб қолади. Шунинг учун вақти-вақти билан гултувакдаги тупроқни янгилаб туриш лозим. Ўсимлик яхши ўсмай, барглари сўлий бошласа ҳамда илдизлари бутун тупроқни ўраб олиб, майда илдизлар патак ҳосил қилсагина кўчириб ўтказилади. Бу ишни бажаришдан олдин эски тувакдаги тупроқ батамом нам бўлгунича сув қуйилади. Сўнг ўсимликни илдизларида қолган тупроқ билан олдиндан тайёрлаб қўйилган бошқа бир тувакка солиб, янги тупроқ тўлдирилади. Эслатиш жоизки, ўсимликлар асосан эрта кўкламда кўчириб ўтқазилади. Лекин касалланган ва гуллаган ўсимликларга нисбатан бундай амални қўллаб бўлмайди.\nУй ўсимликлари уруғи ёки қаламчаларидан (поя, барг, илдиз), илдизи бўлаклари, туганаклари, пиёзидан кўпайтирилади. Уни қаламчаларидан кўпайтириш учун ёш, соғлом ва яхши ривожланган ўсимликдан 1 – 3 та, баъзан кўп баргли новдаси остидан қия қилиб қирқиб олинади. Буғланишни камайтириш учун қаламчадан баргларнинг 1-2 таси ёки ярми олиб ташланади. Кейин чиринди барг ва қум аралаш юмшоқ тупроққа юзароқ экилиб, атрофига ҳам яхшилаб тупроқ бостирилади. Қаламча яхши илдиз олиши учун нам ҳаво зарур. Бунинг учун қадалган қаламчалар суғорилгач, идиш усти шиша қопқоқ билан ёпилиб, ёруғ жойга қўйилади. Қаламчаларга кунига 2 марта сув пуркаб турилади. Улар ўса бошлаганда қопқоқ олиб қўйилади. Қаламчаларнинг баравж ўсиши уларнинг яхши илдиз олганидан дарак беради. ринди барли и..сизланиб қолади.\nҚЎЛЛАРИНГИЗГА ЭЪТИБОРЛИМИСИЗ? 2011, 4-сон\nЯратилган куни 29.08.2015 05:32 | | | Кўрилган: 1688\nҚўлнинг тозалиги, текис ва чиройли бўлиши кайифиятга ижобий таъсир қилади. Уни парваришлаш алоҳида вақт талаб этмайди. Бунинг учун қуйидаги маслаҳатларга амал қилсангиз кифоя.\nҚўлни кирсовунга ювмаган маъқул. Боиси, кирсовун таркибида ишқор кўп. У терини қуритиб, қўлнинг ёрилишига олиб келади. Қўлни ювгандан сўнг, албатта, артиш лозим, акс ҳолда сув буғланиб, тери қуриқлашади ва қипиқланиб ёрилади. Жароҳатланган қўлга йод ёки зелёнканинг спиртдаги эритмасини суртиш тавсия этилади.\nҚўлни илиқ сувда ювиш зарур. Совуқ сув терининг қаттиқ, иссиқ сув эса ёғсиз, қуруқ ва ғадир-будур бўлишига олиб келади. Ҳаво совуқ пайтида ёки шамол эсаётганда ҳўл қўл билан очиқ ҳавога чиқманг. Акс ҳолда қўл териси қўполлашиши ва шўралаши мумкин. Узоқ вақт кир ёки идиш-товоқларни ювганингиздан кейин қўлингизни илитилган ўсимлик ёғига ботириб олинг, сўнгра озиқлантирувчи крем суринг.\nҚўлга хина қўйиш – яхши одат. Унинг таркибидаги танин тер безлари кавакларини торайтириб, қўл терлашини камайтиради. Шунинг учун хинани қўлнинг кўп терлайдиган кафт ва панжа ораларига қўйиш лозим. Қўл терисини юмшатиш учун мойли ва эмульцияли кремлардан суртиш керак. Агар тери таъсирчан бўлса, мойчечакли кремдан фойдаланинг. Бундай крем тери шилинганда ҳам катта ёрдам беради. Қуруқ тери учун алоэ, глицеринли кремнинг фойдаси катта. Кремни терига юпқа қилиб, айланма шаклда сургач, қўлларни бир-бирига ишқалаш ва уқалашни унутманг. Қўлингиз кўп терласа, эман пўстлоғи дамламаси билан ванна қилинг, сўнг 2 фоизли салицил спирти билан артинг. Шунингдек, лимон шарбати ва сувли ванналар ҳам қўл териси учун анча фойдалидир.\nТирноқ остидаги кирни ўткир металл асбоблар билан тозалашни одат қилманг. Бунинг учун резина чўтка ёки ёғочдан ясалган тирноқ тозалагичдан фойдаланган маъқул.\nЯратилган куни 29.08.2015 05:19 | | | Кўрилган: 33667\nИЧАК ХАСТАЛИКЛАРИ БЕЗОВТА ҚИЛСА...\nИчак касалликларига чалинган кишилар ўткир таъсир кўрсатувчи таомларни истеъмол қилишдан тийилишлари зарур. Ахлатнинг ўз вақтида чиқмаслиги зарарлидир. Чиқарилмай сақланган ел кўпинча қуланж ҳосил қилади, чунки у ахлатни юқорига ҳайдаб туради. Йўғон ичак ва унга ёндош ичакларда юзага келувчи қуланж касаллиги натижасида оғриқ зўрайиб, ахлатнинг чиқиши қийинлашади, иштаҳа пасайиб, ёғли ва ширин нарсалар исталмай қолади. Беморда сийдик қизариши, кўнгил айниши, ташналик ҳолатлари рўй беради. Кейин бу белгилар кучайиб, ич батамом тўхтайди. Бундан ташқари, ичаклар шамоллаши ва унда яралар пайдо бўлиши, турли озиқ-овқат ва ичимликларнинг меъёридан ортиқ истеъмол қилиниши ичак касалликларининг келиб чиқишига сабаб бўлади.\nХасталикнинг бошланғич аломатлари сезилиши биланоқ уни даволаш амалиётига киришиш лозим. Бунда касалликни келтириб чиқарган сабабларни аниқлаш ва бартараф этиш чоралари кўрилади. Қуланжни даволаш учун қоринда ел ва чиқиндилар туриб қолишига қарши юмшатувчи ҳуқна (клизма) қилиш керак бўлади. Шунингдек, қуйидаги шифобахш ўсимликлардан фойдаланиш ичак касалликларини даволашда яхши наф беради.\nХалқ табобатида кўнгил беҳузур бўлиши, қайт қилиш, бош оғриғига қарши шафтоли барги дамламасини ичиш тавсия этилади. Бунинг учун бир сиқим шафтоли барги чойнакка солиниб, устидан қайнаб турган сув қуйилади. 5-6 дақиқада дамлама тайёр бўлади. Ундан ярим пиёла миқдорида ичилса, 10 – 15 дақиқадан сўнг ичакдаги безовталик ва бош оғриғи таққа тўхтайди.\nАбу Али ибн Сино исмалоқ баргларидан тайёрланган қайнатма ични юмшатиш, сафро ва елни ҳайдаш, қорин ҳамда ичаклардаги яллиғланишга чек қўйишда самарали таъсир кўрсатишини таъкидлаган. Қайнатма тайёрлаш учун идишга 1 ош қошиқ миқдорида қуритиб майдаланган исмалоқ барги, 1 стакан сув солиб, 10 дақиқа қайнатилади ва 1 соат давомида дамлаб қўйилади. Сўнгра докадан сузиб олиниб, шарбатидан кунига 3 маҳал овқатдан олдин ярим пиёладан ичилади.\nИчак оғриқларини қолдирувчи доривор воситалардан яна бири укроп (шивит) ва унинг уруғи дамламасидир. Бунинг учун чойнакка 2 стакан қайнаб турган сув қуйиб, устидан майдаланган укроп уруғидан 2 чой қошиқ миқдорида солинади ва 10 дақиқа дамлаб қўйилади. Докадан ўтказилган мазкур дамламадан овқатдан олдин ярим стакандан ичилади.\nАбу Али ибн Синонинг “Тиб қонунлари” асарида қайд этилишича, олма ва асалли чой ичак касалликларини даволаш, ушбу аъзо фаолиятини мустаҳкамлашда яхши кўмак беради. Бунда 1 пиёла қора чойга олма бўлаклари ва 1 чой қошиқ миқдорида асал солиб ичиш тавсия этилади. Ичак қаттиқ оғриган вақтда майизли дамлама ҳам яхши шифо бериши айтилади. Ошқозон-ичак оғриқларини аритиш, ичак яраларини даволаш, ички қон кетишни тўхтатишда эса далачойдан тайёрланган дамлама фойдали таъсир кўрсатади. Бунинг учун оғзи ёпиладиган идишга 1 стакан қайнаб турган сув, ўсимликнинг майдаланган ер устки қисмидан 10 г солиб дамлаб қўйилади. Докадан ўтказилгач, ушбу дамламадан кунига 2 – 4 маҳал овқатдан кейин 1 ош қошиқ миқдорида ичилади.\nМеъда-ичак яллиғланишидан азият чекаётган кишилар тугмачагул ўсимлигининг барги ва гулига қанд қўшиб тайёрланган дамламани ичишлари фойдалидир. Бунинг учун идишга 1 стакан қайнаб турган сув қуйиб, устига ўсимликнинг майдаланган барг ва гулидан 1 ош қошиқ солинади ва 2 соат дамлаб қўйилади. Сўнгра докадан сузиб олиниб, озроқ қанд қўшган ҳолда кунига 3-4 маҳал 1-2 ош қошиқдан ичилади.\nМеъда-ичак касаллигида яна сувда эритилган 2 г тоғ мўмиёсига қора зира қўшиб ичиш буюрилади. Ич кетишида носоғлом ҳолат кузатилган тақдирда 5 дона ёнғоқ мағзини эчки сутида қайнатиб истеъмол қилиш тавсия этилади. Қовурилган ёнғоқ мағзини майдалаб, киндик устига сепиш усули ҳам ичак оғриқларини босиши ва ич кетишини тўхтатиши айтилади. Яна бир жиҳати, ёнғоқни вақт-вақти билан тановул қилиш, кўричак хасталигига йўлиқишнинг олдини олади.\nМеъда ва ўн икки бармоқли ичакда яра бўлса, асалари елимидан катталиги мошдек келадиган миқдорда бир ой давомида кунига 3 маҳал овқатдан ярим соат олдин истеъмол қилиш яхши наф беради. Яъни ушбу муолажа таъсирида ичак ва меъдадаги яралар тезда битади. Ичакларда оғриқ сезган кишининг ошқовоқ пўстини хом ҳолида ейиши ё бўлмаса, чилонжийда, янтоқ ва сабзини мижозга қараб истеъмол қилиши ҳам фойдалидир.\nОшқозон-ичак безлари фаолиятини яхшилаш, бундаги яраларни бартараф этиш ҳамда гастрит касаллигини даволашда алоэ ўсимлигидан кенг фойдаланилган. Хусусан, мазкур ўсимликнинг сиқиб олинган шарбати, яъни сабур ичакдаги яраларни шифолашда яхши натижа беради. Халқ табобатида кунига наҳорда ва ётишдан олдин битта алоэ баргини чайнаш тавсия этилади. Шу усулда бир ой муолажа қилинганда ошқозон ва ичакдаги яралар битиб, гастрит ҳам барҳам топар экан.\nГулхайри илдизидан тайёрланган дамлама юмшатувчи хусусиятга эга бўлиб, у меъда ва ўн икки бармоқли ичак яраси хасталигида қўлланилади. Дамлама тайёрлаш учун идишга майдаланган гулхайри илдизидан 4 чой қошиқ миқдорида солиниб, устига 2 стакан қайнатиб совутилган сув қуйилади. 8 соат тиндириб қўйилгач, докадан ўтказилган ушбу дамламадан кунига 3-4 маҳал овқатдан олдин ярим стакандан ичилади.\nИШТАҲА ОЧИЛСИН ДЕСАНГИЗ... 2014, 1-сон\nИСИТМА ТУШИРУВЧИ МУОЛАЖАЛАР 2013, 6-сон\nЮРАКДА ДАРД ҚЎЗҒАСА... 2013, 5-сон\nЖИҒИЛДОН НИМАДАН ҚАЙНАЙДИ? 2013 2-сон


"Россияда "рангли инқилоб" рўй беришига йўл қўйилмайди" - BBC News O'zbek\nПрезидент Владимир Путин Россияда "рангли инқилоб" каби ҳодисалар рўй бермаслиги учун ҳукумати бор кучи билан қарши туришини билдирган.\n"Биз рангли инқилоблар деб аталадиган тўлқин қандай фожеали оқибатларга олиб келганини кўряпмиз...ва биз бундай нарсалар Россияда ҳеч қачон содир бўлмаслиги учун ҳамма нарса қиламиз",- дейди жаноб Путин.\nХавфсизлик кенгаши йиғилишида чиқиш қилган Путин "рангли инқилоб"ларни экстремизмга тенглаштирган, унинг сўзлари билан айтганда, "инқилоб"дан замонавий дунёда геополитика ва таъсир ўтказиш воситаси сифатида фойдаланилмоқда.\nЭкстремизмнинг олдини олиш учун чуқур ва қатъий иш олиб боришимиз, унинг пайдо бўлишига сабаб бўладиган омилларга йўл қўймаслик лозим, деган Путин.\n2014 йилда Россияда экстремистик фаолиятни амалга оширишга чақириқ, жумладан интернет орқали мурожаатлар учун ҳам масъулият кучайтирилган.\nОктябр ойида Валдаеда қилган чиқишида жаноб Путин Вашингтонни экстремизмни молиялаштираётганликда айблаган эди.\nУнинг таъбирича, АҚШ ва ҳамкорлари "қайта-қайта бир хил дарёга киришади ва ўша хатоларни амалга оширишда давом этишади". Жумладан, жаноб Путин Қўшма Штатларни ўз вақтида Совет Иттифоқига қарши кураш учун Афғонистондаги исломий экстремистик ҳаракатларни молиялаштиришда кўмак берган, деб айтади.\nШу билан бирга Путин Россия ҳукуматининг экстремизмга қарши кураши ўзгача фикрловчиларга қарши кураш ҳисобланмаслигини таъкидлаган. "Биз эркин демократик давлатмиз. Ва фуқароларимиз ўз фикрига эга бўлишга ва уни билдиришга ҳақлидирлар. Ҳукуматга қарши мухолифатда бўлишга ҳақлари бор", деган Россия Президенти.\nКузатувчилар эса Путин ўз мухолифларига қарата қаттиқ сиёсат олиб боришини, уларнинг фаолияти кўп ҳолларда қамоқ ёки мамлакатни тарк этиш билан тугашини айтадилар.\nПутиннинг бошқарув усули Россиянинг Украинага нисбатан муносабати боис жаҳон ахборот агентликларида энг кўп муҳокама қилинадиган мавзулардан бирига айланган.


Чиндан ҳам, «РБ Лейпциг» мукаммал футбол лойиҳаси мақомига муносиб жамоадир. Унинг барча йўналишлар бўйича ишлари аъло даражада. Тўғри, «қизил буқалар» услуби немис футболи учун «ноанъанавий» эканлиги ҳам ҳақиқат. Ваҳоланки, клубнинг ривожланиш режаси пухта ишлаб чиқилган, немисларга хос аниқ ҳисоб-китоб тамойилига тўлиқ жавоб беради. Лейпциг жамоаси улкан молиявий қудратга эга бўлган ҳолда, «Манчестер Сити» ва «ПСЖ» лойиҳаларидан кескин фарқ қиладиган йўлни танлади. Клуб футбол оламининг энг ёрқин юлдузларини ўз сафига жамлашга интилмайди, нозиктаъб иқтидорларга ҳам миллионлаб маблағ сарфламайди. Бунинг ўрнига бор эътибор клуб академиясини юксалтиришга қаратилади. Лейпцигликлар шунинг баробарида зарур паллада ҳайратомуз трансферларни амалга оширишни ҳам унутишмайди.\nЖумладан, скаутлик хизмати фаолияти юксак савияда йўлга қўйилган, шу аснода жамоа ҳар ярим йилда ёш иқтидорларни харид қилади ва улар «буқалар» тизимида камолотга эришадилар. Масалан, Тимо Вернер 20 ёшида «Штутгарт» билан хайрлашиб, «РБ Лейпциг» сафига қўшилди ва мана, якунланган мавсум жамоа тарихидаги энг яхши тўпурарга айланди. «Қизил буқалар» ўтган йилнинг ёзида «ПСЖ»дан Н~Кунку, «Эвертон»дан Луқмон, «Челси»дан Ампаду ва «Палмейрас»дан Кандидони сотиб олишди. Бундан ташқари, ҳозирда жамоага салоҳияти баланд мураббий раҳбарлик қилмоқда. Замонамизнинг энг ёш ва иқтидорли мутахассисларидан бири саналган Юлиан Нагельсманн «Хоффенхайм»даги иши билан ҳаммани лол қолдирганди. Энди у янада қизиқарлироқ ва барча режаларини рўёбга чиқаришга қодир бадавлат жамоада самарали ижод қилмоқда.\nАлоҳида таъкидлаш керак, «РБ Лейпциг» клубига 2009 йили асос солинди. Бундай номланишнинг сабаби тайин - «Лейпциг» таниқли Red Bull GmbH компаниясининг асосий лойиҳаси ҳисобланади. Австрия компанияси шунингдек, «РБ Зальцбург», «Нью-Йорк РБ», «РБ Бразил» ва «РБ Гана» клубларига ҳам эгалик қилмоқда. Дарвоқе, Австрия клуби асосий эътиборини «РБ Лейпциг» таркибини кучайтиришга қаратган ҳолда, ўзи ҳам ички ва халқаро аренада бирдек самарали ўйин кўрсатмоқда. Мисол учун, «Зальцбург»да кўзга ташланган норвегиялик вундеркинд Эрлинг Холанд Дортмунд «Боруссия»си сафига қўшилгач, илк уринишдаёқ Бундеслиганинг бир қатор рекордларини янгилади. Хуллас, у Австрия чемпионатидаги зафарлари ва «Энфилд»да «Ливерпуль» дарвозасига 3та гол ургани тасодиф эмаслигини тўла исботлади. Асосий мавзу - «Лейпциг»га қайтсак, жамоанинг расмий номи Red Bull холдинги тасарруфидаги бошқа клубларникидан яққол фарқланади.\nГап шундаки, Германия футбол иттифоқи клубларнинг ҳомийлар номи остида фаолият юритишини тақиқлаб қўйган. Қолаверса, шартга мувофиқ, клуб акциясининг 51 фоизи ўзида қолиши керак. Шу туфайли Австрия компанияси «Лейпциг»нинг 49 фоиз акцияси билан кифояланишга мажбур. Лекин қонунни бузмаган ҳолда, ўз номини қисқача кўринишда «тиркаб» қўйди. Хуллас, «РБ Лейпциг» расмий ҳужжатларда RasenBallsport Leipzig сифатида қайд этилди. Rasen (чим) қўшимчаси - компания раҳбариятининг маккорона режаси. Шу тариқа немис клуби номи Red Bull GmbH қанотидаги бошқа жамоаларникига ўхшаш кўринишга келди. Қолаверса, бу «РБ Лейпциг» америкача эмас, чинакам футбол клуби эканлигини англатиб туради.\nУмуман олганда, Red Bull GmbH гуруҳи Германиянинг қуйи лигаларида кўп вақт йўқотмасликни ўйлаб, мавжуд клубни харид қилишни лозим топди. Яъни Оберлига (бешинчи дивизион) вакили «Маркранштедт»ни ўз паноҳига олди. Шу ўринда мазкур лойиҳа Red Bull GmbH холдинги томонидан немис футболига тикилган дастлабки сармоя эмаслигини эслатиш жоиз. Компания 2006 йили бой анъаналарга эга, лекин мунтазам равишда молиявий муаммолар қуршовида фаолият юритадиган «Заксен»га харидор бўлганди. Бироқ лейпциглик мухлисларнинг жиддий қаршиликлари туфайли компания 1 ойдан кейин ўз режасидан воз кечди. Норозиликлар «Маркранштедт» харидида ҳам давом этди, аммо аввалгидек жиддий кўламда эмас.\nМухлислар жамоа стадиони майдонига майсани қуритадиган гербицид моддасини сочиб юборишди, реклама тахталарини синдириб ташлашди. Лекин маҳаллий газета томонидан ўтказилган сўровда қатнашган мухлисларнинг 70 фоизи Red Bull GmbH ташаббусини ёқлаб овоз берди. Қолаверса, ўша пайт Лейпциг футболи инқирозга юз тутган, «Заксен» тўлов қобилиятини йўқотгани туфайли мавсум-2008|2009да Ҳудудий лигадан четлатилган, «Локомотив» эса Оберлигага қайтганди. Натижада Германиянинг бешинчи дивизионида Лейпцигнинг 3та жамоаси иштирок этадиган бўлди.\nКомпания илк мавсумда «Маркранштедт» таркибини сақлаб қолди, шунингдек, клуб тизимидаги бошқа жамоалар ҳам фаолиятни давом эттирди. Жумладан, асосий жамоа бош мураббийи Тино Фогель ўз ўрнида қолди, президентлик лавозимига эса таниқли собиқ футболчи Дитмар Бейерсдорфер тайинланди. 2010|2011 йиллар мавсумига келиб, жамоа янги бош мураббий - бунгача «Франкфурт»ни бошқарган Томас Орал раҳбарлигида «Шимол» регионал лигасида дебютини нишонлаб, якунда 4-ўринни эгаллади. Тахминларга кўра, Red Bull дастлабки 10 йил ичида 100 млн. евро миқдорида сармоя киритишни режалаштирган, компания соҳиби Дитрих Матешиц эса Бундеслигада ғалаба нашидасини суриш ниятини яширмаганди. Маълумот учун, Лейпциг жамоаси охирги марта узоқ 1913 йили чемпионликни тантана қилганди. Хуллас, клуб мавсум-2012|2013да «Шимол» лигасида ғолиб чиқиб, учинчи лигага йўл олди. Кейин бу дивизионда 2-ўринни эгаллаб, Иккинчи Бундеслигада ўйнаш ҳуқуқига эга чиқди. Яна 2 йилдан кейин «РБ Лейпциг» бу турнирда ҳам 2- ўриндан жой олиш асносида Бундеслига йўлланмасини қўлга киритди. Таажжубки, 2016|2017 йиллардаги дебют мавсумидаёқ ёрқин ўйин кўрсатган «буқалар» якунда кумуш медалга сазовор бўлишди.\nҚуйи лигадан чиққан клубнинг илк уринишда «Боруссия» Д., «Боруссия» М., «Шальке» ва «Байер»дек номдор рақиблардан устун келиши Бундеслигада камдан-кам учрайдиган мўъжизавий воқеадир. Кейинчалик ажабтовур натижалар халқаро ареналарга кўчди. 2017|2018 йиллар мавсумида «Лейпциг» ЧЛ гуруҳ босқичини 3-поғонада якунлаб, иштирокни ЕЛда давом эттирди ва чорак финалгача борди. Жамоа ўз йўлида «Наполи» ва «Зенит»дек жиддий рақиблар тўсиғидан муваффақиятли ўтганди. Фақат мавсумнинг ҳал қилувчи босқичидаги сусткашлиги туфайли Бундеслигада 6-ўрин билан кифояланган клуб ЕЛга саралаш босқичи орқали йўл олди. Бироқ нуфузли турнирнинг гуруҳ босқичида «РБ Зальцбург», «Русенборг» ва «Селтик»ка қарши ўйнаб, «плей-офф»га чиқолмади. Муҳими, «буқалар» ички чемпионатни рисоладагидек ниҳоясига етказишди - 3- ўрин ва ЧЛ гуруҳ босқичига йўлланма. Мана, лейпцигликлар жорий мавсум «кўҳна қитъа»нинг энг нуфузли клуб турнирида ҳозирча ишончли тўп суришмоқда. Жумладан, илк «плей-офф» босқичи - нимчорак финалда «Тоттенхэм» 2 марта доғда қолдирилди. Хуллас, ҳозирда «РБ Лейпциг»га қитъанинг энг сара 8та жамоаси қаторидан жой нақд. Ажабланарли жиҳати, 10 йил аввал Оберлигада мақсадсиз юрган клуб атиги 100 млн. еврога тенг сармоя эвазига ЧЛ чорак финалида ўйнайдиган даражага келди. Бунинг асосий сабаби нима? Муваффақият сири - мукаммал менежмент ва скаутинг хизмати.\nСуперлига-2019 қандай ўтяпти? ("ИнтерФутбол" блоги)


Бу жаннат исимиди? | Muslimaat.uz\nМанзилингиз:Муслимаат»Муслима»Бу жаннат исимиди?\nBy Muslimaat on\t Iyul 8, 2011 Муслима\nРамазон ойининг охирги ўн кунлиги эди, ифторлик вақтига бор-йўғи 10 дақиқа қолган эди. Пишай деб қолган маставанинг оловини пастроқ қилдим, дастурхонга хурмо ва олмаларни қўйдим. Кейин чой дамладим. Укам иссиқ нон олиб келди. Биз ҳар доим ифторлик вақтига беш дақиқа қолганда дастурхон атрофига йиғиламиз. Аммо бугун кўпчилик эмасдик. Укам билан бир хурмога, бир олмаларга, бир иссиқ нонларга тикилардик.\nҲамма ўзича хаёлидан бир нималарни ўтказарди, укам дастурхондаги нарсаларга гўёки бу дунё эмас, балки жаннат неъматларига қарагандек тикиларди. Радиодан ифторлик вақти эълон қилинди, Шайх Ҳазратларининг овозларида ифторлик дуоси янгради, биз ҳам уларнинг кетидан қайтардик ва ўзимиздан баъзи нарсаларни қўшдик. Укам бир пиёла сувни ичди-да, бугун азонни мен айтаман деб, маҳалла масжиди тараф йўл олди, икки дақиқадан кейин азон эшитилди. Эҳ, укам бугун улгура олмабди, кимдир анча вақтли бориб олгандир, деб ўйладим. Майли, эртага яна ҳаракат қилиб кўради.\nМен эса бир пиёла сув ичдим, кейин туриб маставанинг тузини кўрдим ва косаларга сузиб қўйдим. Сўнг Шом намозига ҳозирландим.\nЖойнамозимни йиғиштириб, мастава сузилган косаларни дастурхонга қўйдим. Эшикни очилиб-ёпилгани эшитилди. Укам Шом намозидан қайтган эди. Шунда қандайдир бирон бир сония ёки ундан камроқ бир ажойиб ис, яъни ҳидни ҳис қилдим. У бурнимдан ўтдими, билмадим. Авваллари ҳечам бундай исни билмаганман, уни англашга ҳам ўлгурмадим. Ажойиб ис, уни яна қайтадан ҳис қилиш учун, тез-тез нафас ола бошладим, нафас ила қидирдим, аммо тополмадим. Алам қилиб кетди, ҳудди бир нимани йўқотиб қўйгандек тушкунликка тушиб қолдим. Укам хонага кириб келди. Дастурхонга ўтирдик, укам овқатини шошилиб ичди-да, дам олишга кириб кетди, бир соатдан кейин таровиҳ намозига чиқиш керак эди-да.\nМен шошилмадим, хаёлимдан Одам алайҳиссалом ўтдилар. Улар ҳақида кўп ўқигандим, аммо фақатгина энди уларнинг ҳолларини англаб етгандек бўлдим. Агар мен ҳис қилган нарса, жаннатнинг иси бўлса-чи? деб ўйлаб қолдим, уни яна ҳис қилгим келди. Балки ундай эмасдир, аммо, барибир, жаннатда ҳам ажойиб бир ис бор-ку! Бундай исни абадий ҳис қилиш учун бу қисқа ҳаётда қўлимдан келган барча солиҳ амалларни қилишга тайёр бўлиб қолдим. Одам алайҳиссалом жаннатда бўлиб, кейин ерга туширилганларидан кейин қанчалик афсус-надомат чекканларини, қанчалик жаннатни соғинганларини тушуниб етдим. Ахир бундан яхшироқ жой борми, унинг исидан яхшироқ ис борми, унинг неъматларидан яхшироқ неъматлар қайда бор? Ифторликни тугатиб қўлимни дуога очдим:\nЁ Аллоҳ, Ўзинг еру осмонни ягона соҳибисан, Ўзинг қиёмат кунида ягона Маликсан, Ўзинг жаннатни ва дўзахни халқ қилган Улуғ Зотсан, Ўзинг карамли арш Роббисисан, Роббим Ўзинг мени жаннат аҳлидан қилгин, Ўзинг менга уларнинг амалини муяссар қилгин, Улуғлик ва икром эгаси бўлмиш Роббимнинг исми баракотлидир, дея дуоимни якунладим.\nЎша кундан бери кўп нарсаларга эришдим, яна кўп нарсаларни англаб етдим, ҳар Рамазон ойи шу каби ҳодисаларга дуч келдим. Дарҳақиқат, Рамазон ойида фазилат кўпдир.


Ироқнинг махсус трибунали собиқ президент Саддам Ҳусайнга қарши биринчи айбловни эълон қилди.\n26 феврал 2021, Тошкент вақти: 00:08\nБугун Бағдодда бўлиб ўтган матбуот конференциясида Трибунал бош терговчиси Райид Жуохи Саддам Ҳусайн 1982 йилда Бағдод шимолида жойлашган Дужайл қишлоғида 140 нафар шиа мусулмонни ўлдирганликда айбланаётганини билдирди. Ўшанда қишлоқдан ўтиб кетаётган Саддамга шиалар суиқасд уюштирган. Шундан сўнг Саддам улардан ўч олган.\nАйни воқеа юзасидан Ироқ разведка хизмати собиқ бошлиғи, Саддамнинг ўгай укаси Баразан Иброҳим, собиқ Вице-президент Таха Яссин Рамазон ҳамда Саддамнинг Инқилоб маҳкамаси бош судяси Авад Ҳамид ал-Бандар ҳам жавобгарликка тортилади.


“Киночилар уйи” Тошкентга қайтмоқда - Darakchi\n“Киночилар уйи” Тошкентга қайтмоқда\nМАДАНИЯТ 26.12.2019, 14:37\nБир пайтлар кино ижодкорларнинг маданий маркази ҳисобланган “Киночилар уйи” (“Дом кино”) Тошкент шаҳрида қайта тикланадиган бўлди.\nБу ҳақда “Ўзбеккино” Миллий агентлиги бош директори Фирдавс Абдухолиқов бугун пойтахтимиздаги “Media Hall NAESMI” марказида ўтказилган “Миллий кинематография: ривожланиш истиқболлари ва устувор вазифалар” Республика кинофорумида маълум қилди.\nТизимда жорий йилда амалга оширилган ишлар ва 2020 йилда ҳал қилиниши кутилаётган долзарб масалаларга бағишланган форумда тегишли идора ва ташкилотлари раҳбарлари, таниқли кино арбоблари, соҳа мутахассислари, санъатшунослар, ОАВ вакиллари иштирок этди.\n“Бугун киноижодкорларни қувонтирадиган бир хушхабар айтмоқчиман, - деди Ф.Абдухолиқов. – Биз бир пайтлар кино усталаримизнинг севимли маскани бўлган, халқ орасида “Дом кино” номи билан танилган масканни ўз эгаларига қайтармоқчимиз”.\n“Ўзбеккино” раҳбарининг таъкидлашича, “Киночилар уйи” бугунги “Ўзбеккино” Миллий агентлиги жойлашган бино яқинидаги ресторан негизида барпо этилади. Айни пайтга ресторан раҳбарияти билан музокаралар олиб борилган. Бино сотиб олингач, у “Ўзбеккино” Миллий агентлиги тасарруфига ўтказилади ва қайта реконструкция қилинади.\nЭслатиб ўтамиз, олдинги “Киночилар уйи” биноси 1982 йилда, Осиё, Африка ва Лотин Америкаси мамлакатлари VII Тошкент кинофестивали арафасида бунёд этилган. Ўттиз беш йил давомида ушбу масканда бир қатор йирик анжуманлар, юзлаб фильмларнинг тақдимоти ўтказилган. 2017 йилнинг охирларида бу ҳудудда “Tashkent City” халқаро ишбилармонлик маркази қурилиши муносабати билан “Киночилар уйи” биноси бузилган эди.